IL-QORTI EWROPEA TAL-AWDITURI

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Ħafna informazzjoni addizzjonali dwar l-Unjoni Ewropea hija disponibbli fuq l-Internet.
Jista’ jsir aċċess għaliha permezz tas-server Europa (http://europa.eu).

Il-Lussemburgu: L-Uffiċċju tal-Pubblikazzjonijiet tal-Unjoni Ewropea, 2016

Print | ISBN 978-92-872-3843-6 | ISSN 1831-0907 | doi:10.2865/260843 | QJ-AB-15-024-MT-C
PDF | ISBN 978-92-872-3822-1 | ISSN 1977-5741 | doi:10.2865/079351 | QJ-AB-15-024-MT-N
EPUB | ISBN 978-92-872-3845-0 | ISSN 1977-5741 | doi:10.2865/836540 | QJ-AB-15-024-MT-E

© L-Unjoni Ewropea, 2016

Ir-riproduzzjoni hija awtorizzata kemm-il darba jissemma s-sors oriġinali.

KIF GĦANDEK TAGĦMEL BIEX TIKSEB
IL-PUBBLIKAZZJONIJIET TAL-UE

Pubblikazzjonijiet bla ħlas:

•kopja waħda:
permezz tal-EU Bookshop (http://bookshop.europa.eu);

•iżjed minn kopja waħda jew posters/mapep:
mir-rappreżentanzi tal-Unjoni Ewropea (http://ec.europa.eu/represent_mt.htm),
mid-delegazzjonijiet f’pajjiżi li mhumiex fl-UE (http://eeas.europa.eu/delegations/index_mt.htm),
billi tikkuntatja s-servizz Europe Direct (http://europa.eu/europedirect/index_mt.htm)
jew ċempel 00 800 6 7 8 9 10 11 (numru tat-telefown bla ħlas minn kullimkien fl-UE) (*).

(*)L-informazzjoni mogħtija hija b’xejn, kif ukoll it-telefonati ġeneralment huma b’xejn (għalkemm xi operaturi, kabini tat-telefown jew lukandi jistgħu jitolbu ħlas).

Pubblikazzjonijiet bi ħlas:

•permezz tal-EU Bookshop (http://bookshop.europa.eu).

MT
2015

Nru 24

Rapport Speċjali

L-indirizzar tal-frodi intra-
Komunitarja tal-VAT:
Tinħtieġ aktar azzjoni

(skont l-Artikolu 287(4), it-tieni subparagrafu, TFUE)

Tim tal-awditjar

Ir-rapporti speċjali tal-QEA jagħtu r-riżultati tal-awditi tal-prestazzjoni u tal-konformità tagħha, ta’ oqsma baġitarji jew suġġetti ta’ ġestjoni speċifiċi. Il-QEA tagħżel u tfassal dawn il-kompiti tal-awditjar biex ikollhom impatt massimu billi tqis ir-riskji għall-prestazzjoni jew għall-konformità, il-livell ta’ introjtu jew ta’ nfiq involut, l-iżviluppi li jkunu għad iridu jseħħu u l-interess politiku u pubbliku.

Dan l-awditu tal-prestazzjoni ġie prodott mill-Awla IV tal-Awditjar – immexxija mill-Membru tal-QEA Milan Martin Cvikl – li tispeċjalizza fl-awditjar ta’ dħul, riċerka u politiki interni, governanza ekonomika u finanzjarja, u istituzzjonijiet u korpi tal-Unjoni Ewropea. L-awditu tmexxa mill-Membru tal-QEA Neven Mates, b’appoġġ mill-kap tal-kabinett tiegħu, Georgios Karakatsanis; Angela McCann, Kap tal-Unità; Carlos Soler Ruiz, Kap tat-Tim; Dan Danielescu, Josef Edelmann, Maria Echanove, Maria Isabel Quintela, Timothy Upton, Wolfgang Hinnenkamp u Marko Mrkalj, awdituri.

Mix-xellug għal-lemin: D. Danielescu, A. McCann, J. Edelmann, N. Mates, G. Karakatsanis, M. I. Quintela, W. Hinnenkamp, C. Soler Ruiz.

Werrej

Abbrevjazzjonijiet

Glossarju

Sommarju eżekuttiv

Ir-rakkomandazzjonijiet prinċipali tagħna

Introduzzjoni

Kif jiġu intaxxati t-tranżazzjonijiet intra-Komunitarji

Kif issir evażjoni tal-pagamenti tal-VAT fuq tranżazzjonijiet intra-Komunitarji

Kif il-kooperazzjoni amministrattiva għall-ġlieda kontra l-frodi intra-Komunitarja tal-VAT taħdem

Ambitu u approċċ tal-awditjar

Osservazzjonijiet

Nuqqas ta' data u ta' indikaturi kumparabbli dwar il-frodi intra-Komunitarja tal-VAT

Nuqqas ta' stimi tal-frodi intra-Komunitarja tal-VAT fil-livell tal-UE

Nuqqas ta' indikaturi tal-prestazzjoni dwar il-frodi intra-Komunitarja tal-VAT

Il-qafas ta' kooperazzjoni amministrattiva stabbilit jippermetti li l-awtoritajiet tat-taxxa tal-Istati Membri jaqsmu l-informazzjoni dwar il-VAT

L-Istati Membri qiesu li l-skambji ta' informazzjoni bl-użu ta' formoli elettroniċi standard huma l-aktar għodda effettiva iżda l-puntwalità tar-risposti hija fqira

Il-VIES tipprovdi informazzjoni dwar tranżazzjonijiet intra-Komunitarji b'xi problemi okkażjonali ta' affidabbiltà

Kontrolli multilaterali huma għodda effettiva iżda qed jitwettqu inqas spiss

Eurofisc: għodda promettenti li teħtieġ titjib

Il-Kummissjoni tipprovdi assistenza siewja lill-Istati Membri iżda ma twettaqx żjarat fl-Istati Membri

Informazzjoni riċevuta minn pajjiżi mhux tal-UE mhijiex qed tiġi skambjata bejn l-Istati Membri

Fiscalis huwa strument importanti tal-UE għat-tisħiħ tal-kooperazzjoni amministrattiva

Il-leġiżlazzjoni tal-VAT ġiet adattata biex tindirizza l-frodi tal-VAT

Il-perjodu ta' rappurtar tad-dikjarazzjonijiet rikapitulattivi tal-VAT u ż-żmien għat-trażmissjoni tagħhom tnaqqsu

Il-proċedura doganali 42: Il-biċċa l-kbira mir-rakkomandazzjonijiet tal-QEA ġew aċċettati mill-Kummissjoni iżda ma ġewx implimentati mill-Istati Membri

Reverse charge: għodda utli għall-ġlieda kontra l-frodi MTIC li mhijiex applikata b'mod konsistenti

Il-leġiżlazzjoni dwar il-kummerċ elettroniku ssegwi l-aħjar prattika internazzjonali iżda huwa diffiċli li tiġi infurzata

Nuqqas ta' kooperazzjoni u trikkib tal-kompetenzi tal-awtoritajiet amministrattivi, ġudizzjarji u tal-infurzar tal-liġi fil-ġlieda kontra l-frodi tal-VAT

Nuqqas ta' skambju ta' data bejn l-awtoritajiet doganali u tat-taxxa, il-pulizija u l-awtoritajiet ta' prosekuzzjoni

Il-Europol u l-OLAF ma għandhom ebda aċċess għall-VIES u għad-data tal-Eurofisc

EMPACT: inizjattiva tajba iżda s-sostenibbiltà tagħha hija f'riskju

L-Istati Membri ma jaqblux mal-proposti li l-VAT tiġi inkluża fi ħdan il-kamp ta' applikazzjoni tad-Direttiva dwar il-Protezzjoni tal-Interessi Finanzjarji u tar-Regolament dwar l-Uffiċċju tal-Prosekutur Pubbliku Ewropew

Konklużjonijiet u rakkomandazzjonijiet

Kejl tal-effettività tas-sistema

Huwa kruċjali li jsiru kontroverifiki tad-data doganali mad-data dwar il-VAT

Titjib tas-sistema ta' twissija bikrija tal-Eurofisc biex negozjanti b'riskju għoli jkunu aktar fil-mira

Titjib tal-qafas legali eżistenti

Titjib tal-arranġamenti ta' kooperazzjoni amministrattiva

Titjib tal-kooperazzjoni bejn l-awtoritajiet amministrattivi, ġudizzjarji u tal-infurzar tal-liġi

Anness I | — | Approċċ tal-awditjar fil-livell tal-Kummissjoni
Anness II | — | Approċċ tal-awditjar fil-livell tal-awtoritajiet doganali u tat-taxxa fl-Istati Membri
Anness III | — | Il-mudell ta' kontroll tal-QEA fuq il-proċedura doganali 42

Risposta tal-Kummissjoni

Abbrevjazzjonijiet

B2C: Min-negozju għall-konsumatur

CCIP: Dispożizzjonijiet ta’ Implimentazzjoni tal-Kodiċi Doganali

CCWP: Grupp ta’ Ħidma dwar il-Kooperazzjoni Doganali

CP 42: Proċedura doganali 42

DAU: Dokument Amministrattiv Uniku

DĠ Tassazzjoni u Unjoni Doganali: Direttorat Ġenerali għat-Tassazzjoni u l-Unjoni Doganali

EMPACT: Pjattaforma Multidixxiplinari Ewropea Kontra t-Theddid Kriminali

FATF: Task Force ta’ Azzjoni Finanzjarja

IC: Intra-Komunitarju

JCO: Operazzjoni Doganali Konġunta

MLCs: Kontrolli multilaterali

MTIC: Frodi Intra-Komunitarja b’Negozjant Nieqes

OAPs: Pjanijiet ta’ Azzjoni Operazzjonali

OCG: Gruppi tal-Kriminalità Organizzata

OECD: L-Organizzazzjoni għall-Kooperazzjoni u l-Iżvilupp Ekonomiċi

OLAF: Uffiċċju Ewropew Kontra l-Frodi, tal-Kummissjoni Ewropea

PIF: Protezzjoni tal-Interessi Finanzjarji tal-Unjoni

SCAC: Il-Kumitat Permanenti dwar il-Kooperazzjoni Amministrattiva

UE: Unjoni Ewropea

UPPE: Uffiċċju tal-Prosekutur Pubbliku Ewropew

VAT: Taxxa fuq il-Valur Miżjud

VIES: Sistema ta’ Skambju ta’ Informazzjoni dwar il-VAT

WF: Qasam ta’ Ħidma tal-Eurofisc

Glossarju

Akkwist intra-Komunitarju ta’ oġġetti: L-akkwist tad-dritt li tiddisponi bħala sid ta’ proprjetà tanġibbli mobbli, mibgħuta jew ittrasportata lill-persuna li tkun qed takkwista l-oġġetti, mill-bejjiegħ jew mill-persuna li tkun qed takkwista l-oġġetti, jew f’isimhom, fi Stat Membru ieħor li ma jkunx dak li minnu jkunu ntbagħtu jew ġew ittrasportati l-oġġetti.

Ċirkulazzjoni libera: L-istatus ta’ oġġetti importati minn pajjiżi terzi li jkunu ngħaddew mill-formalitajet kollha tal-importazzjoni sabiex ikunu jistgħu jinbiegħu jew jiġu kkunsmati fis-suq tal-UE.

Dikjarazzjoni doganali: L-att li bih persuna tindika xewqa li tqiegħed oġġetti taħt proċedura doganali partikolari.

Dikjarazzjoni rikapitulattiva: Dikjarazzjoni li għandha tiġi ppreżentata minn kull persuna taxxabbli identifikata, għall-iskopijiet tal-VAT, li tipprovdi provvisti intra-Komunitarji. Bħala regola ġenerali, id-dikjarazzjoni rikapitulattiva għandha tiġi ppreżentata kull xahar u tirreġistra l-valur totali tal-oġġetti jew is-servizzi pprovduti lil kull akkwirent fi Stati Membri oħra, elenkati skont in-numri ta’ identifikazzjoni tal-VAT tagħhom.

Eurofisc: Netwerk deċentralizzat ta’ uffiċjali mill-amministrazzjonijiet doganali u tat-taxxa tal-Istati Membri, li f’qasir żmien jiskambjaw informazzjoni mmirata dwar kumpaniji jew tranżazzjonijiet li possibbilment ikunu frodulenti.

Eurojust: L-Aġenzija ta’ kooperazzjoni ġudizzjarja tal-Unjoni Ewropea, stabbilita biex issaħħaħ il-ġlieda kontra l-kriminalità organizzata serja. Huwa magħmul minn prosekuturi, maġistrati, jew uffiċjali tal-pulizija nazzjonali b’kompetenza ekwivalenti, separati mill-Istati Membri skont l-ordinamenti ġuridiċi proprji tagħhom.

Europol: L-aġenzija ta’ infurzar tal-liġi tal-Unjoni Ewropa li tassisti lill-korpi ta’ infurzar tal-liġi fl-Istati Membri fil-ġlieda kontra l-kriminalità organizzata serja.

Fiscalis: Programm ta’ azzjoni tal-UE għall-finanzjament ta’ inizjattivi mill-amministrazzjonijiet tat-taxxa biex jitjieb l-operat tas-sistemi ta’ tassazzjoni fis-suq intern, permezz ta’ sistemi ta’ komunikazzjoni u ta’ skambju ta’ informazzjoni, kontrolli multilaterali, seminars u gruppi ta’ proġetti, żjarat ta’ ħidma, attivitajiet ta’ taħriġ u attivitajiet oħra simili meħtieġa biex jinkisbu l-objettivi tal-programm.

Kooperazzjoni amministrattiva: Skambju ta’ informazzjoni bejn l-Istati Membri li bih l-awtoritajiet tat-taxxa jassistu lil xulxin u jikkooperaw mal-Kummissjoni skont ir-Regolament tal-Kunsill (UE) Nru 904/2010 tas-7 ta’ Ottubru 2010 sabiex tiġi żgurata l-applikazzjoni tajba tal-VAT fuq provvisti ta’ oġġetti u servizzi, fuq l-akkwist intra-Komunitarju ta’ oġġetti u fuq l-importazzjoni tal-oġġetti. Skambji ta’ informazzjoni bejn l-Istati Membri jkopru l-informazzjoni kollha li tista’ twassal għal valutazzjoni korretta tal-VAT, inkluż fuq każijiet speċifiċi.

Kumpanija intermedjarja (conduit): Kumpanija li tagħmel provvisti intra-Komunitarji reali jew fittizji lil negozjanti f’falliment jew lil negozjanti neqsin. Hija tieħu sehem fl-iskema frodulenti b’mod volontarju.

Negozjant nieqes: Negozjant irreġistrat għall-iskopijiet tal-VAT li, potenzjalment b’intenzjonijiet frodulenti, jakkwista jew ikollu l-intenzjoni li jakkwista oġġetti jew servizzi mingħajr ma jħallas il-VAT, u jipprovdi dawn l-oġġetti jew servizzi bil-VAT, iżda ma jgħaddix il-VAT miġbura lill-awtoritajiet nazzjonali tat-taxxa.

Numru ta’ identifikazzjoni tal-VAT (Nru ta’ ID tal-VAT): Numru individwali mogħti lil kull persuna taxxabbli li jkollha l-intenzjoni li tagħmel provvisti ta’ oġġetti jew servizzi, jew li tagħmel akkwisti ta’ oġġetti għal skopijiet kummerċjali. Kull numru għandu prefiss ta’ żewġ ittri li permezz tagħhom l-Istat Membru tal-ħruġ jista’ jiġi identifikat.

O_MCTL: Messaġġ ta’ kontroll mill-VIES iġġenerat malli jiġi riċevut messaġġ mill-VIES u li jelenka n-numri inattivi kollha tal-VAT li jkun fih.

Proċedura doganali 42: Is-sistema li importatur juża sabiex jikseb eżenzjoni mill-VAT meta l-oġġetti impurtati jkunu se jiġu ttrasportati lejn Stat Membru ieħor. Il-VAT hija dovuta fl-Istat Membru tad-destinazzjoni.

Provvista intra-Komunitarja ta’ oġġetti: Provvista ta’ oġġetti mibgħuta jew ittrasportati lejn destinazzjoni ‘l barra mit-territorju ta’ oriġini tagħhom iżda ġewwa l-UE, minn jew f’isem bejjiegħ jew persuna li tkun qed takkwista l-oġġetti, għal persuna taxxabbli oħra, jew għal persuna ġuridika mhux taxxabbli li tkun qed taġixxi b’dan il-mod fi Stat Membru ieħor li ma jkunx dak li minnu jkunu ntbagħtu jew ġew ittrasportati l-oġġetti.

Rilaxx ta’ oġġetti: L-att li bih l-awtoritajiet doganali jagħmlu oġġetti disponibbli għall-iskopijiet stipulati fil-proċedura doganali.

SCAC: Il-Kumitat Permanenti dwar il-Kooperazzjoni Amministrattiva huwa kumitat regolatorju skont l-Artikolu 58 tar-Regolament tal-Kunsill (UE) Nru 904/2010 li jassisti lill-Kummissjoni fi kwistjonijiet kif stabbilit f’dak ir-regolament. Huwa magħmul mir-rappreżentanti tal-Istati Membri u ppresedut minn rappreżentant tal-Kummissjoni.

Stat Membru tad-destinazzjoni: L-Istat Membru li lejh l-oġġetti jiġu mibgħuta jew ittrasportati u li ma jkunx dak li fih issir il-provvista.

Stat Membru tal-akkwist: L-Istat Membru fejn iseħħ l-akkwist intra-Komunitarju.

Stat Membru tal-importazzjoni: L-Istat Membru fejn l-oġġetti jiġu importati fiżikament għal ġewwa l-UE u jiġu rilaxxati għaċ-ċirkulazzjoni libera.

Stat Membru tal-provvista: L-Istat Membru li minnu ssir il-provvista intra-Komunitarja.

Trasferiment: Il-bgħit jew it-trasport ta’ oġġetti minn jew f’isem il-fornitur għall-iskopijiet tan-negozju tiegħu, lejn destinazzjoni ‘l barra mit-territorju tal-Istat Membru li fih issir il-provvista, iżda ġewwa l-Komunità.

VIES: Is-Sistema ta’ Skambju ta’ Informazzjoni dwar il-VAT hija netwerk elettroniku għat-trażmissjoni ta’ informazzjoni kemm dwar numri validi ta’ identifikazzjoni tal-VAT ta’ kumpaniji rreġistrati fl-Istati Membri, kif ukoll dwar provvisti intra-Komunitarji eżentati mit-taxxa. L-amministrazzjonijiet nazzjonali tat-taxxa huma responsabbli biex jalimentaw in-netwerk biż-żewġ tipi ta’ informazzjoni.

Sommarju eżekuttiv

I

Is-suq uniku, stabbilit fl-1 ta’ Jannar 1993, abolixxa l-kontrolli fuq il-fruntieri għall-kummerċ intra-Komunitarju. Billi l-esportazzjonijiet ta’ oġġetti u servizzi lejn Stat Membru ieħor komplew ikunu eżentati mill-VAT, dan ħoloq riskju li dawn l-oġġetti u s-servizzi ma jiġux intaxxati kemm fl-Istat fornitur kif ukoll fl-Istat konsumatur. Barra mit-telf ta’ dħul għall-Istati Membri, il-VAT mhux li ma tinġabarx għandha effett fuq ir-Riżorsi Proprji tal-Unjoni Ewropea.

II

Dan l-awditu indirizza l-mistoqsija dwar jekk l-UE hijiex qed tindirizza l-frodi intra-Komunitarja tal-VAT b’mod effettiv. Il-Qorti sabet li s-sistema tal-UE mhijiex effettiva biżżejjed u li hija affettwata b’mod avvers min-nuqqas ta’ data u ta’ indikaturi kumparabbli dwar il-frodi intra-Komunitarja tal-VAT fil-livell tal-UE.

III

Il-frodi tal-VAT spiss hija marbuta mal-kriminalità organizzata. Skont ir-rappreżentanti tal-Europol, huwa stmat li EUR 40-60 biljun mit-telf annwali ta’ dħul mill-VAT tal-Istati Membri huwa kkawżat minn gruppi tal-kriminalità organizzata u li 2 % ta’ dawn il-gruppi jikkawżaw 80 % tal-frodi Intra-Komunitarja b’Negozjant Nieqes (MTIC).

IV

L-UE stabbilixxiet firxa ta’ għodod li l-Istati Membri jistgħu jużaw fil-ġlieda kontra l-frodi intra-Komunitarja tal-VAT iżda jeħtieġ li xi wħud minnhom jissaħħu jew jiġu applikati b’mod aktar konsistenti. Fost l-oħrajn:

(a)ma hemm ebda kontroverifiki effettivi bejn id-data doganali u d-data fiskali fil-biċċa l-kbira mill-Istati Membri li nżaru;

(b)il-qafas ta’ kooperazzjoni amministrattiva jippermetti li l-informazzjoni dwar il-VAT tinqasam bejn l-awtoritajiet tat-taxxa tal-Istati Membri, iżda hemm problemi bl-eżattezza, il-kompletezza u l-puntwalità tad-data; u

(c)hemm nuqqas ta’ kooperazzjoni u trikkib tal-kompetenzi ta’ awtoritajiet amministrattivi, ġudizzjarji u tal-infurzar tal-liġi.

Ir-rakkomandazzjonijiet prinċipali tagħna

V

Filwaqt li huma l-Istati Membri li primarjament għandhom l-awtorità li japprovaw miżuri legali ġodda u li jimplimentawhom, il-Kummissjoni għandha:

(a)tibda sforz koordinat mill-Istati Membri biex tiġi stabbilita sistema komuni ta’ ġbir ta’ statistika dwar il-frodi intra-Komunitarja tal-VAT;

(b)tipproponi emendi leġiżlattivi li jippermettu li jsiru kontroverifiki effettivi bejn id-data doganali u d-data dwar il-VAT;

(c)tipprovdi l-inizjattiva u tħeġġeġ lill-Istati Membri biex jindirizzaw dgħufijiet fil-Eurofisc;

(d)tħeġġeġ lill-Istati Membri biex jikkoordinaw aħjar il-politiki tagħhom dwar ir-reverse charges;

(e)tiffoka, fil-kuntest tal-evalwazzjoni tagħha tal-arranġamenti ta’ kooperazzjoni amministrattiva, fuq it-titjib tal-puntwalità tar-risposti mill-Istati Membri għal talbiet għal informazzjoni, l-affidabbiltà tal-VIES u s-segwitu għas-sejbiet tar-rapporti preċedenti tagħha dwar il-kooperazzjoni amministrattiva; u

(f)tneħħi, flimkien mal-Istati Membri, ostakli legali li jipprevienu l-iskambju ta’ informazzjoni bejn l-awtoritajiet amministrattivi, ġudizzjarji u tal-infurzar tal-liġi fil-livell nazzjonali u f’dak tal-UE. B’mod partikolari, l-OLAF u l-Europol għandu jkollhom aċċess għad-data tal-VIES u tal-Eurofisc, u l-Istati Membri għandhom jibbenefikaw mill-informazzjoni li huma jipprovdu.

VI

L-Istati Membri għandhom jiġġieldu kontra attivitajiet illegali li jaffettwaw l-interessi finanzjarji tal-Unjoni Ewropea b’miżuri deterrenti effettivi, inklużi miżuri leġiżlattivi. B’mod partikolari, il-Kunsill għandu:

(a)japprova l-proposta tal-Kummissjoni dwar obbligazzjoni in solidum;

(b)jawtorizza lill-Kummissjoni biex tinnegozja Arranġamenti ta' Assistenza Reċiproka mal-pajjiżi fejn il-biċċa l-kbira mill-fornituri tas-servizz diġitali huma stabbiliti, u biex tiffirma dawn l-arranġamenti; u

VII

Sabiex jipproteġu l-interessi finanzjarji tal-Unjoni Ewropea b’mod effettiv, il-Parlament Ewropew u l-Kunsill għandhom:

(a)jinkludu l-VAT fi ħdan il-kamp ta’ applikazzjoni tad-Direttiva dwar il-ġlieda kontra l-frodi (id-Direttiva dwar il-PIF) u tar-Regolament dwar l-Uffiċċju tal-Prosekutur Pubbliku Ewropew;

(b)jagħtu kompetenzi ċari u għodod lill-OLAF biex jinvestiga l-frodi intra-Komunitarja tal-VAT.

Introduzzjoni

Kif jiġu intaxxati t-tranżazzjonijiet intra-Komunitarji

01

Is-suq uniku, stabbilit fl-1 ta’ Jannar 1993, abolixxa l-kontrolli fuq il-fruntieri għall-kummerċ intra-Komunitarju. Fornituri rreġistrati għall-VAT huma intitolati japplikaw rata żero tal-VAT fuq il-bejgħ tagħhom lil xerrejja rreġistrati għall-VAT fi Stati Membri oħra. Fil-prinċipju, il-VAT għandha titħallas fl-Istat Membru fejn l-oġġetti jiġu kkunsmati.

02

L-awtoritajiet tat-taxxa fl-Istat Membru fornitur huma obbligati jagħtu l-eżenzjoni mill-VAT fuq il-provvista intra-Komunitarja ta’ oġġetti, bil-kundizzjoni li l-oġġetti jew jiġu pprovduti lill-klijient jew inkella jiġu trasferiti direttament¹ lill-fornitur fi Stat Membru ieħor. L-eżenzjoni mill-VAT tkun applikabbli biss meta l-fornitur ikun jista’ juri li l-oġġetti telqu fiżikament mill-Istat Membru fornitur.

03

Għall-iskopijiet tal-VAT intra-Komunitarja, il-fornituri jridu jkunu identifikati b’Identifikazzjoni (ID) speċifika tal-VAT u jridu jirrappurtaw il-provvisti jew it-trasferimenti intra-Komunitarji tagħhom b’mod regolari f’dikjarazzjoni rikapitulattiva² ppreżentata lill-awtoritajiet tat-taxxa tal-Istat Membru fornitur. L-UE stabbilixxiet sistema elettronika (VIES)³, li permezz tagħha l-Istati Membri jiskambjaw informazzjoni dwar negozjanti rreġistrati għall-iskopijiet tal-VAT u dwar provvisti intra-Komunitarji.

04

L-awtoritajiet tat-taxxa tal-Istat Membru fornitur huma obbligati li jdaħħlu l-informazzjoni mid-dikjarazzjonijiet rikapitulattivi tal-VAT fid-database tal-VIES, u b’hekk jagħmlu din id-data disponibbli lill-awtoritajiet tat-taxxa fl-Istat Membru tad-destinazzjoni. Il-klijent irid jiddikjara akkwist intra-Komunitarju lill-awtoritajiet tat-taxxa fl-Istat Membru tad-destinazzjoni, fatt taxxabbli li jagħmel il-VAT imponibbli fl-Istat Membru tad-destinazzjoni finali. Iċ-Ċart 1 turi kif il-provvisti intra-Komunitarji ta’ oġġetti jiġu rrappurtati u kkontrollati permezz tal-VIES.

Ċart 1

Kif taħdem il-VIES

Sors: Il-QEA.

Kif issir evażjoni tal-pagamenti tal-VAT fuq tranżazzjonijiet intra-Komunitarji

05

Ta’ spiss, sar abbuż mis-sistema intra-Komunitarja tal-VAT taħt l-hekk imsejħa Frodi Intra-Komunitarja b’Negozjant Nieqes (MTIC). Taħt din l-iskema ta’ frodi, fornitur stabbilit fl-Istat Membru 1, l-hekk imsejħa kumpanija intermedjarja (conduit), jipprovdi oġġetti (eżentati mill-VAT) lil kumpanija oħra stabbilita fl-Istat Membru 2, l-hekk imsejjaħ negozjant nieqes. Dan in-negozjant imbagħad jieħu vantaġġ mill-provvista intra-Komunitarja ta’ oġġetti li hija eżentata mill-VAT u jerġa’ jbigħ l-istess oġġetti fis-suq domestiku tal-Istat Membru 2, fejn joffri prezzijiet kompetittivi ħafna. Dan jista’ jsir minħabba li, għalkemm in-negozjant jiddebita l-VAT lill-klijenti tiegħu, huwa ma jgħaddihiex lill-awtoritajiet tat-taxxa, u b’hekk iżid il-marġni tal-profitt tiegħu. Sussegwentement, in-negozjant nieqes jisparixxi bla ma jħalli traċċi, li jagħmilha impossibbli li t-taxxa tinġabar fl-Istat li fih jiġu kkunsmati l-oġġetti jew is-servizzi.

06

Taħt varjanti ta’ din l-iskema, klijent tan-negozjant nieqes (is-sensar) ibigħ jew taparsi jbigħ l-oġġetti barra mill-pajjiż, xi kultant lura lill-kumpanija intermedjarja, u jikklejmja lura mill-awtoritajiet tat-taxxa tiegħu l-VAT li jkun ħallas lin-negozjant nieqes. L-istess tranżazzjoni tista’ tiġi ripetuta b’mod ċirkolari, u b’hekk hija magħrufa bħala “frodi karusell”.

07

Xi drabi l-oġġetti lanqas biss jiċċaqilqu, jew ikunu jeżistu biss fuq il-karta. Il-frodi tista’ tkun ikkumplikata aktar meta n-negozjant nieqes ibigħ l-oġġetti lil negozjanti nofsanin, li xi wħud minnhom jistgħu jkunu onesti, biex jagħmilha aktar diffiċli għall-awtoritajiet tat-taxxa li jittraċċaw l-iskema frodulenti. Meta l-fluss ċirkolari jkun jinkludi pajjiż terz, il-proċedura doganali 42⁴ tista’ tintuża wkoll biex tostakola t-traċċabbiltà tat-tranżazzjonijiet.

08

Iċ-Ċart 2 turi skema bażika ta’ frodi karusell bis-suppożizzjoni ta’ rata tal-VAT ta’ 20 %. Fl-ewwel pass, il-kumpanija intermedjarja tbigħ l-oġġetti lin-negozjant nieqes għal EUR 1 000 000 mingħajr ma tiddebita l-VAT billi provvisti intra-Komunitarja huma eżentati mill-VAT. Fit-tieni pass, in-negozjant nieqes ibigħ l-oġġetti lin-negozjant nofsani 1 għal EUR 1 080 000 (EUR 900 000 u EUR 180 000 VAT). In-negozjant nieqes ma jgħaddix dawn il-EUR 180 000 VAT lill-awtorità tat-taxxa tiegħu u jisparixxi. Fit-tielet pass, in-negozjant nofsani 1, li jista’ ma jkunx konxju li jkun qed jieħu sehem f’katina frodulenti, ibigħ l-oġġetti lin-negozjant nofsani 2 bi profitt ta’ EUR 20 000 u jħallas 20 % ta’ dan il-profitt bħala VAT lill-awtorità tat-taxxa (EUR 4 000). In-negozjant nofsani 2 ibigħ l-oġġetti lis-sensar bi profitt ta’ EUR 30 000 u jħallas VAT ta’ 20 % ta’ dan il-profitt (EUR 6 000). Is-sensar jikkompleta l-katina frodulenti billi jbigħ l-oġġetti lura lill-kumpanija intermedjarja bi profitt ta’ EUR 20 000. Huwa ma jiddebitax VAT lill-kumpanija intermedjarja minħabba li l-provvisti intra-Komunitarji huma eżentati mill-VAT iżda jikklejmja lura l-VAT li jkun ħallas lin-negozjant nofsani 2 (EUR 190 000). Għalhekk, l-awtoritajiet tat-taxxa tal-Istat Membru 2 jagħmlu telf ta’ EUR 180 000 taxxa minħabba li huma jiġbru EUR 10 000 min-negozjanti nofsanin 1 u 2, iżda jirrifondu EUR 190 000 lis-sensar. Il-profitt totali miksub mill-karusell huwa wkoll ta’ EUR 180 000 li jinqasam bejn il-partijiet differenti involuti fil-frodi.

Ċart 2

Skema ta’ frodi karusell

Sors: Il-QEA, bbazat fuq ezempju mit-Task Force ta' Azzjoni Finanzjarja.

09

Il-frodi b’negozjant nieqes u l-frodi karusell normalment jiffukaw fuq prodotti b’valur għoli bħal telefowns ċellulari, ċippijiet tal-kompjuters u metalli prezzjużi, iżda jinkludu wkoll oġġetti intanġibbli bħal krediti ta’ karbonju, ċertifikati tal-gass u tal-elettriku u ċertifikati tal-enerġija ekoloġika⁵.

10

B’riżultat ta’ dan ta’ hawn fuq, Stati Membri individwali ma jistgħux jindirizzaw il-frodi intra-Komunitarja tal-VAT waħidhom, huma jridu jaħdmu mill-qrib mal-awtoritajiet tat-taxxa ta’ Stati Membri oħra tal-UE u ta’ pajjiżi mhux tal-UE⁶.

Kif il-kooperazzjoni amministrattiva għall-ġlieda kontra l-frodi intra-Komunitarja tal-VAT taħdem

11

Is-suq uniku abolixxa l-kontrolli fuq il-fruntieri għall-kummerċ intra-Komunitarju. Minn dak iż-żmien ‘l hawn, l-Istati Membri jiddependu fuq informazzjoni li jirċievu minn Stati Membri oħra dwar kummerċ intra-Komunitarju biex ikunu jistgħu jiġbru l-VAT fit-territorju tagħhom. L-Istati Membri jiskambjaw din l-informazzjoni bl-użu tal-arranġamenti ta’ kooperazzjoni amministrattiva previsti fil-leġiżlazzjoni tal-UE⁷. Din il-leġiżlazzjoni tistabbilixxi l-għodod ta’ kooperazzjoni amministrattiva li ġejjin:

(a)skambji ta’ informazzjoni fuq talba u skambji ta’ informazzjoni mingħajr talba minn qabel bl-użu ta’ formoli standard approvati mill-Kumitat Permanenti dwar il-Kooperazzjoni Amministrattiva (SCAC);

(b)skambji ta’ informazzjoni permezz tad-database elettronika tal-VIES (ara l-paragrafi 3 u 4 hawn fuq);

(c)kontrolli mwettqa simultanjament f’żewġ Stati Membri jew aktar (kontrolli multilaterali - MLCs) u l-preżenza ta’ uffiċjali tat-taxxa fi Stati Membri oħra li tippermettilhom jiksbu aċċess għal dokumentazzjoni miżmuma hemmhekk jew li jattendu inkjesti li jkunu għaddejjin; u

(d)netwerk deċentralizzat imsejjaħ Eurofisc għall-iskambju rapidu ta’ informazzjoni mmirata bejn l-Istati Membri dwar negozjanti suspettużi u kwistjonijiet simili. L-iskop tiegħu huwa li jippromwovi u jiffaċilita l-kooperazzjoni multilaterali fil-ġlieda kontra l-frodi tal-VAT. In-netwerk jiffunzjona bħala qafas ta’ kooperazzjoni mingħajr personalità ġuridika.

12

Fiscalis huwa programm ta’ azzjoni tal-UE li jiffinanzja attivitajiet bħal sistemi ta’ komunikazzjoni u ta’ skambju ta’ informazzjoni, kontrolli multilaterali, seminars u gruppi ta’ proġetti, żjarat ta’ ħidma, attivitajiet ta’ taħriġ u attivitajiet simili oħra. L-iskop tiegħu huwa li jtejjeb il-funzjonament xieraq tas-sistemi ta’ tassazzjoni fis-suq intern billi jżid il-kooperazzjoni bejn il-pajjiżi parteċipanti, l-amministrazzjonijiet u l-uffiċjali tagħhom.

13

Iċ-Ċart 3 hawn taħt turi kif jaħdmu l-għodod differenti ta’ kooperazzjoni amministrattiva u ċ-Ċart 4 turi l-klassifikazzjoni tagħhom f’termini ta’ veloċità u tal-livell ta’ dettall tal-informazzjoni pprovduta.

Ċart 3

Għodod ta’ kooperazzjoni amministrattiva

Sors: Il-QEA.

Ċart 4

Klassifikazzjoni tal-għodod ta’ kooperazzjoni amministrattiva f’termini ta’ veloċità u tal-livell ta’ dettall tal-informazzjoni pprovduta

Sors: Il-QEA bbażat fuq informazzjoni mill-Eurofisc.

1F’dan il-kuntest, trasferiment għandha tfisser oġġetti mibgħuta jew ittrasportati minn jew għan-nom tal-fornitur għall-iskop tan-negozju tiegħu għal destinazzjoni barra mit-territorju tal-Istat Membru li fih issir il-provvista, iżda ġewwa l-UE, skont l-Artikolu 17(1) tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (id-Direttiva dwar il-VAT) (ĠU L 347, 11.12.2006, p. 1).

2Dikjarazzjoni li għandha tiġi ppreżentata minn kull persuna taxxabbli identifikata għall-iskopijiet tal-VAT li tagħmel fornimenti intra-Komunitarji. Id-dikjarazzjoni rikapitulattiva għandha ssir kull xahar u tirreġistra l-valur totali tal-oġġetti pprovduti lil kull akkwirent fi Stati Membri oħra, elenkati skont in-numru ta’ identifikazzjoni tal-VAT. L-Istati Membri jistgħu jippermettu li din id-dikjarazzjoni tiġi ppreżentata kull tliet xhur meta l-valur tal-oġġett pprovduti ma jaqbiżx EUR 50 000.

3Is-Sistema ta’ Skambju ta’ Informazzjoni dwar il-VAT, skont l-Artikolu 17 tar-Regolament tal-Kunsill (UE) Nru 904/2010 tas-7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (tfassil mill-ġdid) (ĠU L 268, 12.10.2010, p. 1).

4Il-proċedura doganali 42 hija s-sistema li importatur juża sabiex jikseb eżenzjoni mill-VAT meta l-oġġetti impurtati jkunu se jiġu ttrasportati lejn Stat Membru ieħor. Il-VAT tkun dovuta fl-Istat Membru tad-destinazzjoni.

5House of Lords, it-12-il Rapport tas-Sessjoni 2012-2013 tal-Kumitat tal-Unjoni Ewropea “The Fight Against Fraud on the EU’s Finances” (Il-Ġlieda Kontra l-Frodi fuq il-Finanzi tal-UE), il-Kaxxa 4, p. 22.

6House of Commons, il-Kumitat tal-Kontijiet Pubbliċi “Standard Report on the Accounts of HM Revenue and Customs: VAT Missing Trader Fraud” (Rapport Standard dwar il-Kontijiet tal-HM Revenue and Customs: Frodi tal-VAT b’Negozjant Nieqes), il-45 Rapport tas-Sessjoni 2006–07, Sommarju, p. 3. Ara wkoll COM(2014) 71 final tat-12 ta’ Frar 2014 “Rapport tal-Kummissjoni lill-Kunsill u lill-Parlament Ewropew dwar l-applikazzjoni tar-Regolament tal-Kunsill (UE) Nru 904/2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud”.

7Ir-Regolament tal-Kunsill (UE) Nru 904/2010.

Ambitu u approċċ tal-awditjar

14

L-objettiv tal-awditu kien li jwieġeb il-mistoqsija “l-UE qed tindirizza l-frodi intra-Komunitarja tal-VAT b’mod effettiv?” Dan sar billi ġew indirizzati s-sottomistoqsijiet li ġejjin:

(a)Il-Kummissjoni qed tuża b’mod effettiv l-għodod għad-dispożizzjoni tagħha biex tindirizza l-frodi intra-Komunitarja tal-VAT u dawn l-għodod huma suffiċjenti? Biex inwieġbu din il-mistoqsija, aħna eżaminajna jekk:

(i)il-Kummissjoni kinitx għamlet stima affidabbli tal-volum ta’ frodi f’dan il-qasam, u jekk kinitx issettjat indikaturi tal-prestazzjoni rilevanti sabiex ikunu jistgħu jiġu vvalutati l-kobor tal-problema u l-effettività tal-miżuri regolatorji u ta’ kontroll li ġew adottati biex din tingħeleb;

(ii)il-Kummissjoni kinitx stabbilixxiet arranġamenti ta’ kooperazzjoni amministrattiva effettiva bejn l-Istati Membri sabiex l-informazzjoni dwar il-VAT tkun tista’ tinqasam bejn l-awtoritajiet tat-taxxa;

(iii)il-Kummissjoni kinitx ikkontribwixxiet għall-istabbiliment ta’ qafas regolatorju sod billi ppreżentat proposti leġiżlattivi pertinenti li probabbilment iwasslu għal tnaqqis fil-frodi tal-VAT fl-Istati Membri.

(b)L-Istati Membri qed jikkooperaw b’mod effettiv biex jindirizzaw il-frodi intra-Komunitarja tal-VAT? Sabiex inwieġbu din il-mistoqsija, aħna eżaminajna jekk kienx hemm stabbiliti mekkaniżmi xierqa li jiżguraw komunikazzjoni effettiva tal-informazzjoni meħtieġa u kooperazzjoni amministrattiva bejn l-awtoritajiet ta’ Stati Membri differenti u fi ħdan l-Istati Membri.

15

Aħna wettaqna l-awditu kemm fil-livell tal-Kummissjoni kif ukoll f’dak tal-Istati Membri. Fil-livell tal-Kummissjoni aħna eżaminajna jekk il-qafas regolatorju u ta’ kontroll speċifiku stabbilit mill-Kummissjoni jsegwix l-aħjar prattika internazzjonali dwar it-tassazzjoni transkonfinali. Barra minn hekk, għamilna żjarat ta’ informazzjoni għand l-OECD, il-Europol, il-Eurojust u l-president tal-Eurofisc. Ara aktar dettalji dwar l-approċċ tal-awditjar fil-Kummissjoni fl-Anness I.

16

Aħna bgħatna stħarriġ lill-awtoritajiet tat-taxxa tal-Istati Membri kollha dwar l-effettività tal-arranġamenti ta’ kooperazzjoni amministrattiva fil-ġlieda kontra l-frodi intra-Komunitarja tal-VAT. Barra minn hekk, aħna wettaqna żjarat tal-awditjar għand l-awtoritajiet rilevanti f’ħames Stati Membri (il-Ġermanja, l-Italja, l-Ungerija, il-Latvja u r-Renju Unit). Dawn intagħżlu bbażat fuq analiżi tar-riskju b’kunsiderazzjoni tal-importanza tal-bażi tal-VAT tagħhom u tal-vulnerabbiltà tagħhom għall-frodi tal-VAT.

17

Fl-Istati Membri magħżula ngħatat attenzjoni għall-fluss ta’ informazzjoni bejn l-awtoritajiet tat-taxxa tal-Istati Membri fornituri u dawk tal-Istat Membru konsumatur finali, bil-ħsieb li jiġi żgurat li l-awtoritajiet tat-taxxa jkunu konxji mit-tranżazzjonijiet intra-Komunitarji.

18

F’kull Stat Membru aħna awditjajna kampjun ta’ għodod ta’ kooperazzjoni amministrattiva: 20 skambju ta’ informazzjoni fuq talba, 10 reġistrazzjonijiet ġodda fil-VIES, 20 messaġġ ta’ żball fil-VIES, 10 MLCs u 20 messaġġ dwar negozjanti riskjużi (sinjali ta’ frodi) skambjati permezz tal-qasam ta’ ħidma 1 tal-Eurofisc. Fil-każ tat-tranżazzjonijet tal-proċedura doganali 42, aħna analizzajna l-iskambju ta’ informazzjoni bejn l-awtoritajiet tat taxxa u doganali tal-Istat Membru fornitur fir-rigward ta’ kampjun ta’ 30 importazzjoni. Barra minn hekk, aħna tajna segwitu għall-istatus tal-implimentazzjoni tar-rakkomandazzjonijiet li saru fir-rapport tagħna dwar il-proċedura doganali 42⁸. Ara aktar dettalji dwar l-approċċ tal-awditjar fl-Istati Membri fl-Anness II.

8Ir-Rapport Speċjal Nru 13/2011 “Il-kontroll tal-proċedura doganali 42 jimpedixxi u jsib l-evażjoni tal-VAT?” (http://eca.europa.eu).

Osservazzjonijiet

Nuqqas ta’ data u ta’ indikaturi kumparabbli dwar il-frodi intra-Komunitarja tal-VAT

19

Biex jiġġieldu b’mod effettiv kontra l-frodi tal-VAT, jeħtieġ li l-awtoritajiet tat-taxxa jistabbilixxu sistemi biex jistmawha u mbagħad jissettjaw miri operazzjonali biex inaqqsuha. Kif il-Qorti indikat fl-2008, “Li jkun hemm data dwar l-evażjoni (il-frodi) tal-VAT intra-Komunitarja li tista’ titqabbel jgħin sabiex ikun hemm kooperazzjoni mmirata aħjar bejn l-Istati Membri. Hemm bżonn li jiġi żviluppat approċċ komuni mill-Kummissjoni flimkien mal-Istati Membri lejn il-kwantifikazzjoni u l-analiżi tal-evażjoni (il-frodi) tal-VAT”⁹.

Nuqqas ta’ stimi tal-frodi intra-Komunitarja tal-VAT fil-livell tal-UE

20

Billi żewġ Stati Membri biss, il-Belġju u r-Renju Unit, jippubblikaw stimi dwar it-telf tal-VAT minħabba l-frodi intra-Komunitarja, il-Kummissjoni ma għandhiex stimi għall-UE fl-intier tagħha. (ara l-Kaxxa 1).

21

Fin-nuqqas ta’ informazzjoni diretta dwar il-frodi tal-VAT, il-Kummissjoni kkuntrattat studji b’mod regolari biex tagħmel stima tad-differenza bejn l-ammont ta’ VAT li fil-fatt inġabar u l-Obbligazzjoni Fiskali Totali tal-VAT, magħrufa bħala l-ksur fil-konformità mal-VAT. L-istudju l-aktar reċenti stima li kien hemm diskrepanza fil-VAT ta’ EUR 168 biljun fl-UE-26¹⁰, jew ta’ 15.2 % tal-Obbligazzjoni Fiskali Totali fl-2013¹¹.

22

Il-ksur fil-konformità mal-VAT mhuwiex stima affidabbli tal-frodi intra-Komunitarja tal-VAT, minħabba li, minbarra l-fatt li jinkludi kemm frodi domestika kif ukoll frodi transkonfinali tal-VAT, huwa jinkludi wkoll telf ieħor ta’ dħul, inkluż dak dovut għall-evażjoni legali tat-taxxa, l-insolvenza tan-negozjanti u l-prattiki tal-amministrazzjonijiet tat-taxxa li jittolleraw arretrati tat-taxxa minn kumpaniji f’diffikultà. Barra minn hekk, id-diskrepanza fil-VAT hija sensittiva ħafna għall-istimi tal-ekonomija griża li huma inklużi fid-data tal-PDG.

Kaxxa 1

Stimi disponibbli tal-frodi MTIC

Fit-22 ta’ Ottubru 2015 ir-Renju Unit ikkwantifika li l-frodi intra-Komunitarja tal-VAT kienet f’livell ta’ bejn GBP 0.5 u GBP 1 biljun għall-2013-14¹². Iċ-ċifri ppubblikati juru tnaqqis ta’ GBP 0.5 biljun matul dawn l-aħħar ħames snin.

L-istima l-aktar reċenti ppubblikata mill-Istituzzjoni Suprema tal-Awditjar tal-Belġju kkwantifikat frodi b’negozjant nieqes ta’ EUR 94 miljun għall-2009, ta’ EUR 29 miljun għall-2010 u ta’ EUR 28 miljun għall-2011¹³.

Nuqqas ta’ indikaturi tal-prestazzjoni dwar il-frodi intra-Komunitarja tal-VAT

23

Il-Kummissjoni ma tissettjax indikaturi tal-prestazzjoni jew miri operazzjonali relatati mat-tnaqqis tal-frodi intra-Komunitarja tal-VAT, u bl-eċċezzjoni tar-Renju Unit, lanqas l-amministrazzjonijiet tat-taxxa tal-Istati Membri ma jagħmlu dan.

24

Ir-Renju Unit regolarment jissettja indikaturi tal-prestazzjoni f’termini ta’ dħul addizzjonali akkumulat li jirriżulta minn skambji ta’ informazzjoni dwar il-VAT, l-għadd ta’ valutazzjonijiet u l-għadd ta’ każijiet ta’ frodi.

25

In-nuqqas ta’ stimi ta’ frodi intra-Komunitarja tal-VAT fil-livell tal-UE u ta’ indikaturi tal-prestazzjoni għall-monitoraġġ tal-progress, jagħmilha diffiċli li jiġi vvalutat jekk l-isforzi tal-UE biex tindirizza l-frodi tal-VAT humiex effettivi.

Il-qafas ta’ kooperazzjoni amministrattiva stabbilit jippermetti li l-awtoritajiet tat-taxxa tal-Istati Membri jaqsmu l-informazzjoni dwar il-VAT

26

Biex jiġbru l-VAT fit-territorju tagħhom, l-Istati Membri jiddependu fuq informazzjoni li jirċievu minn Stati Membri dwar il-kummerċ intra-Komunitarju. L-istħarriġ li wettaqna wera li 26 mit-28 awtorità tat-taxxa tal-Istati Membri jqisu li l-qafas attwali għall-kooperazzjoni amministrattiva huwa suffiċjenti biex il-frodi intra-Komunitarja tal-VAT tiġi miġġielda b’mod effettiv.

L-Istati Membri qiesu li l-skambji ta’ informazzjoni bl-użu ta’ formoli elettroniċi standard huma l-aktar għodda effettiva iżda l-puntwalità tar-risposti hija fqira

27

Ir-riżultati tal-istħarriġ tagħna juru li dawn l-iskambji ta’ informazzjoni huma l-aktar għodda b’saħħitha fil-ġlieda kontra l-frodi, billi r-risposti jistgħu jintużaw bħala evidenza f’Qorti. Il-formoli elettroniċi għal dawn l-iskambji, introdotti f’Lulju 2013, qed jiffunzjonaw b’mod sodisfaċenti, u qed iwasslu għal ipproċessar aktar veloċi tat-talbiet. Il-ġbir ta’ evidenza tal-involviment ta’ negozjant fi frodi jtejjeb l-irkupru tal-VAT. Barra minn hekk, l-awtoritajiet tat-taxxa qed jużaw din l-informazzjoni biex jirrifjutaw lin-negozjanti d-dritt għal tnaqqis tal-VAT imħallsa għax-xirjiet tagħhom¹⁴ jew id-dritt għal eżenzjoni ta’ provvisti intra-Komunitarji mill-VAT¹⁵ (jiġfieri li japplikaw ir-rata żero) ibbażat fuq il-fatt li n-negozjant kien jaf jew kellu jkun jaf li t-tranżazzjonijiet tiegħu kienu konnessi ma’ telf frodulenti ta’ taxxa.

28

Hemm żewġ tipi ta’ skambju ta’ informazzjoni bl-użu ta’ formoli standard: Skambji ta’ informazzjoni fuq talba u skambji ta’ informazzjoni mingħajr talba minn qabel.

Skambji ta’ informazzjoni fuq talba

29

L-awtoritajiet tal-Istati Membri suppost li jipprovdu l-informazzjoni mitluba kemm jista’ jkun malajr iżda mhux aktar tard minn tliet xhur wara d-data li fiha tkun ġiet riċevuta t-talba. Fejn l-awtorità rikjesta diġà jkollha dik l-informazzjoni, il-limitu ta’ żmien jitnaqqas għal perjodu massimu ta’ xahar.

30

Madankollu, il-puntwalità tar-risposti ma kinitx sodisfaċenti. L-istatistika mibgħuta mill-Istati Membri lill-Kummissjoni turi li, b’kollox, l-Istati Membri rrispondew tard għal 41 % tat-talbiet li rċevew fl-2013. Barra minn hekk, sitt Stati Membri rrispondew tard aktar minn 50 % tal-ħin. Analiżi tal-għadd ta’ talbiet riċevuti għal kull Stat Membru turi li d-dewmien mhux dejjem kien proporzjonali għall-volum ta’ xogħol ikkawżat mill-għadd ta’ talbiet.

31

Ħlief għar-Renju Unit, ebda waħda mill-awtoritajiet tat-taxxa tal-Istati Membri awditjati ma ssettjat miri operazzjonali għat-tnaqqis tal-perċentwal ta’ risposti tardivi, għall-ġbir ta’ dħul addizzjonali li jirriżulta minn skambji ta’ informazzjoni dwar il-VAT jew għall-għadd ta’ valutazzjonijiet /każijiet ta’ frodi. Barra minn hekk, fil-biċċa l-kbira, mhuwiex magħruf l-impatt ta’ din l-għodda ta’ kooperazzjoni amministrattiva f’termini ta’ ġbir tal-VAT.

32

Madankollu, l-istħarriġ wera li l-wiġġieba kollha minbarra wieħed kienu kuntenti bil-kwalità tar-risposti. Il-Kummissjoni ssettjat indikaturi tal-prestazzjoni fir-rigward tal-għadd ta’ skambji ta’ informazzjoni u l-mira li hija ssettjat, li ċ-ċifra bażi tal-iskambji ta’ informazzjoni fuq talba tiżdied bi 13 %, intlaħqet fl-2013.

33

L-iskambju elettroniku ta’ informazzjoni fuq talba huwa għodda utli apprezzata mill-Istati Membri. Madankollu, hemm nuqqas ta’ informazzjoni dwar l-effettività tagħha f’termini ta’ ġbir tal-VAT. Barra minn hekk, risposti tardivi jfixklu l-effettività tal-ġbir tal-VAT.

Skambji ta’ informazzjoni mingħajr talba minn qabel

34

Taħt il-liġi tal-UE, “l-awtorità kompetenti ta’ kwalunkwe Stat Membru għandha, mingħajr talba minn qabel, tibgħat… informazzjoni… lill-awtorità kompetenti ta’ kull Stat Membru ieħor ikkonċernat, fil-każijiet li ġejjin:

(a)fejn it-tassazzjoni titqies li sseħħ fl-Istat Membru tad-destinazzjoni u u l-informazzjoni pprovduta mill-Istat Membru tal-oriġini hija meħtieġa għall-effettività tas-sistema ta’ kontroll tal-Istat Membru tad-destinazzjoni;

(b)fejn Stat Membru għandu raġunijiet biex jemmen li fi Stat Membru ieħor sar jew jista’ jkun li sar ksur tal-leġiżlazzjoni tal-VAT; u

(c)fejn hemm riskju ta’ telf ta’ dħul mit-taxxa fl-Istat Membru l-ieħor¹⁶”.

35

Il-Kummissjoni ssettjat indikaturi tal-prestazzjoni fir-rigward tal-għadd ta’ skambji ta’ informazzjoni bejn l-Istati Membri u l-mira tagħha, li ċ-ċifra bażi tiżdied b’10, intlaħqet fl-2013.

36

L-istħarriġ wera biċ-ċar li l-Istati Membri sabu l-għodda utli. Huma taw ħafna eżempji (valutazzjonijiet addizzjonali tal-VAT, informazzjoni dwar negozjanti neqsin, korrezzjonijiet fil-VIES) fejn l-iskambju ta’ informazzjoni mingħajr talba minn qabel kien siewi ħafna għalihom.

Il-VIES tipprovdi informazzjoni dwar tranżazzjonijiet intra-Komunitarji b’xi problemi okkażjonali ta’ affidabbiltà

37

L-UE stabbilixxiet sistema elettronika (VIES), li taħtha l-Istati Membri jiskambjaw informazzjoni dwar negozjanti rreġistrati għall-iskopijiet tal-VAT u dwar provvisti intra-Komunitarji. L-Istati Membri huma responsabbli biex jiżguraw il-kwalità u l-affidabbiltà tal-informazzjoni inkluża fil-VIES u għandhom jimplimentaw proċeduri għall-iċċekkjar ta’ din id-data wara l-valutazzjoni tar-riskju tagħhom. Fil-prinċipju, dawn il-kontrolli għandhom jitwettqu qabel ma jinħarġu numri ta’ identifikazzjoni għall-iskopijiet tal-VAT jew, fejn jitwettqu biss kontrolli preliminari qabel din l-identifikazzjoni, mhux aktar tard minn sitt xhur wara identifikazzjoni bħal din.

38

Għalkemm l-istħarriġ tagħna indika biss problemi okkażjonali bl-affidabbiltà tas-sistema (4 wiġġieba minn 28), (i) issemmew 17-il problema rigward in-nuqqas ta’ disponibbiltà u d-disponibbiltà tardiva tad-data; (ii) ir-risposti għall-istħarriġ enfasizzaw ukoll diffikultajiet biex tiġi aċċessata d-data ta’ 11-il Stat Membru; (iii) il-wiġġieba rrappurtaw problemi bil-kanċellazzjoni f’waqtha ta’ Numri ta’ ID tal-VAT, fir-rigward ta’ 10 Stati Membri; u (iv) minbarra dan, id-data dwar in-Numri ta’ ID tal-VAT ma kinitx aġġornata f’7 Stati Membri.

39

Dawn is-sejbiet ġew ikkonfermati mit-testijiet tal-awditjar li wettaqna fil-ħames Stati Membri li nżaru. Barra minn hekk, it-testijiet tagħna wrew li n-numri ta’ ID tal-VAT jiġu allokati fil-VIES mingħajr ma jiskattaw kontrolli bbażati fuq ir-riskju u “edukazzjoni xierqa”¹⁷ tan-negozjanti li jkunu diġà rreġistrati għall-iskopijiet tat-taxxa. Biex is-sistemi tal-immaniġġjar tar-riskju tal-Istati Membri jkunu effettivi u jnaqqsu l-problema tan-negozjanti neqsin, huwa importanti li negozjanti b’riskju għoli jiġu ċċekkjati immedjatament wara r-reġistrazzjoni fil-VIES.

40

Min-naħa pożittiva, fil-Portugall ġiet stabbilita sistema ta’ numri tal-VAT fuq żewġ livelli, jiġifieri numru ta’ identità tal-VAT għall-attività domestika separat minn numru ieħor ta’ identità tal-VAT użat għall-provvisti intra-Komunitarji. Barra minn hekk, xi Stati Membri bħal Spanja, il-Portugall u l-Kroazja għandhom kontrolli addizzjonali stabbiliti biex jiċċekkjaw persuni taxxabbli li jkunu qed ifittxu li jagħmlu provvisti intra-Komunitarji.

41

Aħna għażilna kampjun ta’ messaġġi ta’ żball fil-VIES dwar numri tal-VAT skorretti¹⁸ u sibna li l-awtoritajiet tat-taxxa fil-biċċa l-kbira mill-Istati Membri li nżaru¹⁹ ma rreaġixxewx għal dawn il-messaġġi. Dan ikabbar ir-riskju li xi provvisti jibqgħu ma jiġux intaxxati. Barra minn hekk, l-Istat Membru li jirċievi d-dikjarazzjonijiet rikapitulattivi jrid jinfurma lil min jibgħathom fi żmien jumejn ta’ xogħol jekk in-numri tal-VAT ikunu skorretti. Madankollu, f’każ wieħed, Stat Membru bagħat il-messaġġ ta’ żball aktar minn sentejn u ħames xhur tard. Jekk il-messaġġ ta’ żball jiġi riċevut wara l-perjodu ta’ preskrizzjoni²⁰, ma jkunx possibbli li tinġabar il-VAT.

42

Fi frodi karusell, il-kumpaniji intermedjarji jagħmlu provvisti intra-Komunitarji fittizji jew reali lil negozjanti neqsin jew lil negozjanti f’falliment. Din hija r-raġuni għalfejn jeħtieġ li s-sħab kummerċjali tagħhom fi Stati Membri oħra jiġu identifikati, mmonitorjati, u jekk meħtieġ, jitneħħew mir-reġistru mingħajr dewmien. Madankollu, il-leġiżlazzjoni f’xi Stati Membri ma tippermettix li kumpanija intermedjarja titneħħa mir-reġistru sempliċiment minħabba li jkollha relazzjonijiet kummerċjali ma’ negozjanti neqsin jew ma’ negozjanti f’falliment.

43

Il-Kummissjoni ma twettaqx żjarat ta’ monitoraġġ fl-Istati Membri biex tivvaluta jekk huma adottawx “il-miżuri meħtieġa biex jiżguraw li d-data mogħtija għall-identifikazzjoni tagħhom għal skopijiet ta’ VAT hija kompleta u eżatta”²¹. Mingħajr żjarat bħal dawn huwa diffiċli li l-Kummissjoni timmonitorja titjib f’miżuri bħal dawn.

44

Il-VIES hija għodda utli ħafna għall-iskambju ta’ data dwar provvisti intra-Komunitarji bejn l-Istati Membri. Madankollu, hemm dgħufijiet fl-użu tagħha mill-Istati Membri li kultant jaffettwaw l-affidabbiltà, l-eżattezza, il-kompletezza u l-puntwalità tad-data tal-VIES u għaldaqstant l-effettività tagħha fl-indirizzar tal-frodi.

Kontrolli multilaterali huma għodda effettiva iżda qed jitwettqu inqas spiss

45

Żewġ Stati Membri jew aktar jistgħu jaqblu li jwettqu kontrolli koordinati tal-obbligazzjoni fiskali ta’ negozjant wieħed jew aktar relatati, jekk iqisu li kontrolli bħal dawn ikunu aktar effettivi minn kontrolli mwettqa minn Stat Membru wieħed biss.

46

L-istħarriġ wera li 27 Stat Membru jqisu li kontrolli multilaterali (MLCs) huma għodda utli għall-ġlieda kontra l-frodi tal-VAT. Madankollu, l-għodda mhijiex sfruttata bis-sħiħ u l-użu tagħha qed jonqos. L-istatistika tal-Kummissjoni turi li l-MLCs inizjati mill-Istati Membri naqsu minn 52 fl-2011, għal 42 fl-2012 u għal 33 biss fl-2013. L-MLCs spiss jimxu bil-mod: l-awditu tagħna wera li fil-biċċa l-kbira tal-każijiet dawn ma tlestewx fiż-żmien intenzjonat ta’ sena. Barra minn hekk, il-mira tal-Kummissjoni li żżid iċ-ċifra bażi ta’ MLCs inizjati b’7 %, jiġifieri sa 46, ma ntlaħqitx fl-2013. Dan juri li r-rakkomandazzjoni li saret mill-Kummissjoni, li l-għadd ta’ MLCs inizjati mill-Istati Membri jiżdied għal madwar 75 fl-2014, ma kinitx realistika.

47

L-awtoritajiet tat-taxxa tal-Istati Membri li nżaru ma għandhomx indikaturi tal-prestazzjoni, bl-eċċezzjoni tar-Renju Unit, li ssettja mira operazzjonali għall-ġbir tal-VAT li tirriżulta mill-parteċipazzjoni fl-MLCs. Stati Membri oħra ma jagħtux segwitu għall-irkupru tal-valutazzjonijiet tal-VAT li jsiru b’riżultat tal-MLCs li fihom huma jipparteċipaw, fatt li jnaqqas l-inċentivi għalihom biex iżidu l-parteċipazzjoni tagħhom fl-MLCs.

Eurofisc: għodda promettenti li teħtieġ titjib

48

Il-Eurofisc huwa netwerk deċentralizzat ta’ uffiċjali mill-amministrazzjonijiet doganali u tat-taxxa tal-Istati Membri, li f’qasir żmien jiskambjaw informazzjoni mmirata dwar kumpaniji u tranżazzjonijiet li possibbilment ikunu frodulenti. Hemm erba’ oqsma ta’ ħidma (WF) li attwalment qed joperaw fi ħdan il-Eurofisc (ara l-Kaxxa 2).

49

Il-Kummissjoni tipprovdi appoġġ tekniku u loġistiku lill-Eurofisc iżda ma tipparteċipax fl-operat ta’ kuljum tal-Eurofisc u ma għandhiex aċċess għall-informazzjoni skambjata permezz tal-Eurofisc. L-uffiċjali ta’ kollegament tal-Istati Membri li jipparteċipaw f’qasam ta’ ħidma partikolari tal-Eurofisc għandhom esperjenza fil-ġlieda kontra l-frodi tal-VAT. Huma jaħtru koordinatur minn fosthom għal qasam ta’ ħidma tal-Eurofisc. Dan il-koordinatur jiġbor flimkien u jqassam l-informazzjoni riċevuta mill-uffiċjali ta’ kollegament parteċipanti tal-Eurofisc.

50

Ladarba Stat Membru jkun ikkategorizza kumpanija bħala kumpanija intermedjarja, li tagħmel provvisti intra-Komunitarji fittizji jew reali lil negozjanti neqsin jew lil negozjanti f’falliment, l-informazzjoni relatata mas-sħab attwali u intenzjonati tagħha għandha tintbagħat, bla dewmien, permezz tal-Eurofisc sabiex dawn ikunu jistgħu jiġu identifikati, immonitorjati u, jekk meħtieġ, jitneħħew minnufih mir-reġistru. Inkella, l-abbiltà tal-Istati Membri li jindirizzaw il-frodi MTIC qabel ma din isseħħ tkun ristretta. Mingħajr mekkaniżmu ta’ feedback veloċi dwar l-utilità tas-sinjali ta’ frodi riċevuti, l-Istati Membri ma jistgħux itejbu l-kwalità tal-analiżi tar-riskju tagħhom.

51

L-istħarriġ tagħna wera li 27 Stat Membru jqisu li l-Eurofisc hija sistema effiċjenti ta’ twissija bikrija għall-prevenzjoni tal-frodi, iżda huma xorta waħda indikaw id-dgħufijiet li ġejjin, li ġew ikkonfermati wkoll mit-testijiet tal-awditjar fl-Istati Membri: (i) il-feedback ma kienx frekwenti biżżejjed; (ii) id-data skambjata mhux dejjem kienet immirata tajjeb; (iii) mhux l-Istati Membri kollha jipparteċipaw fl-oqsma ta’ ħidma kollha tal-Eurofisc; (iv) l-iskambji ta’ informazzjoni mhumiex faċli għall-utent; u (v) l-iskambji ta’ data jimxu bil-mod wisq.

Kaxxa 2

L-oqsma ta’ ħidma tal-Eurofisc

οWF 1: Frodi Intra-Komunitarja b’Negozjant Nieqes (MTIC).

οWF 2: Frodi li tikkonċerna mezzi ta’ trasport (karozzi, dgħajjes u ajruplani).

οWF 3: Frodi konnessa mal-abbuż tal-proċedura doganali 42.

οWF 4: Osservatorju tal-frodi tal-VAT għal xejriet u żviluppi.

52

Fl-Istati Membri kollha li nżaru, l-ipproċessar tas-sinjali ta’ frodi u l-proċess biex jittellgħu kienu fit-tul u diffiċli. L-eżaminar ta’ kampjun ta’ 20 sinjal ta’ frodi għal kull Stat Membru li nżar ikkonferma li l-iskambju ta’ informazzjoni huwa sa ċertu punt rudimentali, jimxi bil-mod, mhuwiex faċli għall-utent u jseħħ bl-użu ta’ spreadsheets tal-Excel. Il-koordinatur tal-qasam ta’ ħidma tal-Eurofisc jikkompila u jqassam manwalment dawn l-ispreadsheets fost l-uffiċjali ta’ kollegament ta’ kull Stat Membru li jipparteċipa fil-Eurofisc. Dan iġib miegħu ir-riskju li tiġi trażmessa informazzjoni inkompleta jew skorretta.

53

L-awditu tagħna wera li kull Stat Membru jwettaq l-analiżi tar-riskju proprju tiegħu. Ma hemm ebda kriterju jew sors ta’ informazzjoni komuni biex titwettaq din l-analiżi tar-riskju. Barra minn hekk, il-feedback dwar l-utilità tad-data skambjata huwa skars. B’riżultat ta’ dan, l-Istati Membri li jipparteċipaw f’oqsma differenti ta’ ħidma spiss jiskambjaw informazzjoni li tinkludi negozjanti mhux dubjuzi, u b’hekk jaħlu r-riżorsi²².

54

Ma hemm ebda indikaturi tal-kwalità għall-feedback ipprovdut/riċevut jew għall-puntwalità. Għalkemm tiġi pprovduta statistika dwar l-għadd ta’ kumpaniji rrappurtati permezz tan-netwerk u l-klassifikazzjoni tagħhom f’diversi kategoriji, ma ġie stabbilit ebda indikatur tal-prestazzjoni ieħor mill-Istati Membri għall-valutazzjoni tal-effettività tal-oqsma ta’ ħidma differenti tal-Eurofisc. Barra minn hekk, ma hemm ebda statistika globali disponibbli dwar il-puntwalità tal-feedback ipprovdut.

55

Ir-riżultati tat-testijiet kampjun imwettqa fl-Istati Membri li nżaru juru li l-biċċa l-kbira minnhom idumu aktar minn tliet xhur biex jipprovdu feedback għas-sinjali ta’ frodi li jaslulhom. F’ħafna każijiet l-informazzjoni pprovduta mhijiex kompleta u, f’xi wħud, ma tiġix ipprovduta f’format standard, fatt li jwassal għal aktar dewmien fl-ipproċessar.

Il-Kummissjoni tipprovdi assistenza siewja lill-Istati Membri iżda ma twettaqx żjarat fl-Istati Membri

56

L-Istati Membri u l-Kummissjoni jeżaminaw u jevalwaw kif jaħdmu l-arranġamenti ta’ kooperazzjoni amministrattiva. Il-Kummissjoni tiġbor flimkien l-esperjenza tal-Istati Membri bl-għan li ttejjeb l-operat ta’ dawk l-arranġamenti.

57

L-istħarriġ tagħna jindika li 25 wiġġieb minn 28 iqisu li l-Kummissjoni tipprovdi assistenza siewja lill-Istati Membri. Fit-12 ta’ Frar 2014 il-Kummissjoni ppubblikat ir-rapport tagħha fejn evalwat il-kooperazzjoni amministrattiva²³. Il-Kummissjoni enfasizzat li l-Istati Membri jistgħu biss jindirizzaw il-frodi tat-taxxa u l-evażjoni tat-taxxa b’mod effettiv jekk jaħdmu flimkien, u li t-titjib tal-kooperazzjoni amministrattiva bejn l-amministrazzjonijiet tat-taxxa tal-Istati Membri huwa għalhekk objettiv ewlieni.

58

Ir-rapport tal-Kummissjoni enfasizza oqsma fejn il-kooperazzjoni amministrattiva għadha tista’ tiġi intensifikata. “B’mod ġenerali, għandu jkun hemm tweġiba aktar malajr għal talbiet għal informazzjoni, peress li d-dewmien fit-tweġibiet huwa kwistjoni kritika… il-feedback, mogħti spontanjament jew fuq talba, huwa approċċ li għandu jiġi inkuraġġit fil-kuntest ta’ kooperazzjoni tajba u tal-aħjar prattiki, billi dan huwa l-aħjar mod kif l-uffiċjali tat-taxxa jiġu infurmati li xogħolhom kien (sa ċertu punt) ta’ benefiċċju”.

59

Ir-rapport tal-Kummissjoni kien ibbażat, fost l-oħrajn, fuq kwestjonarju li hija bagħtet lill-Istati Membri. Madankollu, minn meta ġie ppubblikat sa meta sar l-awditu, ma twettqet ebda żjara lill-Istati Membri. Mingħajr żjarat fuq il-post lill-awtoritajiet tat-taxxa tal-Istati Membri, il-Kummissjoni ma tistax tkun kompletament konxja dwar kif jaħdmu fil-fatt l-arranġamenti ta’ kooperazzjoni amministrattiva u għalhekk ma tistax ittejjeb l-operat tagħhom b’mod effettiv.

Informazzjoni riċevuta minn pajjiżi mhux tal-UE mhijiex qed tiġi skambjata bejn l-Istati Membri

60

Skont il-Liġi tal-UE, meta l-awtorità kompetenti ta’ Stat Membru tirċievi informazzjoni minn pajjiż mhux tal-UE, hija tista’ tgħaddi l-informazzjoni lill-awtoritajiet kompetenti ta’ Stati Membri li juru interess fiha u, f’kull każ, lil dawk kollha li jitolbuha²⁴.

61

Mill-wiġġieba, 13 biss iqisu li l-Istati Membri qed jużaw din-il-possibbiltà biex jiskambjaw informazzjoni riċevuta minn pajjiżi mhux tal-UE. Fl-istess ħin, disa’ wiġġieba ssuġġerew li jiġi ffirmat arranġament ta’ assistenza reċiproka mal-Istati Uniti dwar il-VAT, u tmien wiġġieba ssuġġerew li jsiru ftehimiet mat-Turkija u maċ-Ċina, fatt li jikkonferma l-importanza ta’ informazzjoni bħal din.

62

Informazzjoni minn pajjiżi mhux tal-UE hija partikolarment rilevanti għall-infurzar tal-ġbir tal-VAT fuq servizzi diġitali u fuq oġġetti intanġibbli pprovduti minn postijiet remoti lil konsumaturi Ewropej, mingħajr preżenza fiżika diretta jew indiretta tal-fornitur fil-ġurisdizzjoni tal-konsumatur (ara l-paragrafi 90 sa 92).

Fiscalis huwa strument importanti tal-UE għat-tisħiħ tal-kooperazzjoni amministrattiva

63

L-UE stabbilixxiet programm ta’ azzjoni pluriennali tal-UE, Fiscalis 2013, biex tiffinanzja inizjattivi minn amministrazzjonijiet tat-taxxa għat-titjib tal-operat tas-sistemi ta’ tassazzjoni fis-suq intern. Reċentement, dan ġie estiż għall-2020²⁵. Fiscalis 2013 kopra l-perjodu 2008-13 b’allokazzjoni ta’ EUR 156.9 miljun, filwaqt li l-pakkett finanzjarju ddedikat għal Fiscalis 2020 jammonta għal EUR 223.4 miljun. Ir-Regolament li jistabbilixxi Fiscalis 2020 jiddefinixxi l-objettiv speċifiku mill-ġdid, u jqiegħed l-enfasi b’mod aktar ċar fuq l-appoġġ għall-ġlieda kontra l-frodi tat-taxxa, l-evażjoni tat-taxxa u l-ippjanar aggressiv tat-taxxa²⁶.

64

Aħna eżaminajna l-evalwazzjonijiet ta’ nofs it-terminu²⁷ u dawk finali²⁸ tal-Programm Fiscalis 2013, l-output ta’ ċerti Gruppi ta’ Proġetti ta’ Fiscalis, u intervistajna l-uffiċjali tal-Istati Membri inkarigati minn Fiscalis. F’kull Stat Membru li awditjajna, aħna għażilna kampjun ta’ għodod ta’ kooperazzjoni amministrattiva ffnanzjati minn Fiscalis: 20 skambju ta’ informazzjoni fuq talba, 20 messaġġ ta’ żball fil-VIES, 10 MLCs u 20 sinjal ta’ frodi skambjati permezz tal-qasam ta’ ħidma 1 tal-Eurofisc.

65

Għalkemm id-Deċiżjoni li tistabbilixxi l-Fiscalis 2013 iddikjarat li “l-programm ta’ ħidma għandu jinkludi indikaturi għall-għanijiet speċifiċi tal-Programm”, sa żmien l-evalwazzjoni ta’ nofs it-terminu ma kien ġie stabbilit ebda indikatur mill-Kummissjoni. Tabilħaqq, l-evalwazzjoni ta’ nofs it-terminu rrakkomandat li l-Kummissjoni u l-Istati Membri għandhom jistabbilixxu sistema ta’ monitoraġġ u evalwazzjoni bbażata fuq ir-riżultati, inkluż sett ta’ indikaturi ewlenin tal-output u tal-eżiti u fejn possibbli, linji bażi u miri biex il-progress ikun jista’ jitkejjel kull sena b’referenza għalihom. Il-Kummissjoni tabilħaqq stabbilixxiet sistema ta’ monitoraġġ tal-prestazzjoni iżda din saret operazzjonali biss f’April 2014 u l-istess kritika ġiet ripetuta fl-evalwazzjoni finali ta’ Ġunju 2014.

66

Fin-nuqqas ta’ ċifri bażi u ta’ indikaturi, ma kienx possibbli li tiġi kkwantifikata l-effettività tal-programm Fiscalis 2013. Min-naħa l-oħra l-evidenza kwalitattiva rrappurtata fl-evalwazzjonijiet jew mill-prattikanti fl-Istati Membri li nżaru hija fil-biċċa l-kbira pożittiva. Pereżempju, skont l-evalwazzjoni ta’ nofs it-terminu ta’ Fiscalis 2013, il-parteċipanti fl-istħarriġ u dawk li ġew intervistati jqisu li l-Fiscalis jikkontribwixxi għal ġlieda aktar effettiva kontra l-frodi f’termini ta’ inqas inċidenza ta’ frodi, aktar detezzjoni ta’ frodi u ammont akbar ta’ taxxa miġbura wara d-detezzjoni ta’ frodi (irkupru tat-taxxa). Madankollu, ebda waħda mill-ħames awtoritajiet tat-taxxa tal-Istati Membri li nżaru ma tkejjel l-eżitu tal-parteċipazzjoni tagħha f’Fiscalis f’dawn it-termini.

Il-finanzjament ta’ għodod ta’ kooperazzjoni amministrattiva

67

Madwar 22 % tal-baġit intuża għal azzjonijiet konġunti, li jikkonsistu f’MLCs, fi żjarat ta’ ħidma, f’seminars u fi gruppi ta’ proġetti u l-evalwazzjoni finali qieset li l-ispejjeż kienu “raġonevoli ħafna”. L-evalwazzjoni ta’ nofs it-terminu sabet li fil-livell ta’ objettivi speċifiċi, il-Programm kien ikkontribwixxa “ferm” għat-titjib tal-kooperazzjoni amministrattiva bejn l-amministrazzjonijiet nazzjonali tat-taxxa parteċipanti.

L-iżgurar ta’ infrastruttura adegwata tal-IT

68

Kważi 75 % tal-baġit kien iddedikat għal sistemi ta’ komunikazzjoni u ta’ skambju ta’ informazzjoni. L-evalwazzjoni finali ħarset speċifikament lejn sistemi tal-IT, billi dawn ammontaw għal sehem tant kbir tal-infiq ta’ Fiscalis 2013. Dawn l-ispejjeż tqiesu ġġustifikati minħabba fil-livelli għoljin ta’ użu tagħhom. Barra minn hekk, il-partijiet interessati dehru “konvinti ħafna” mill-valur tagħhom. Fl-Istati Membri awditjati, l-utenti kienu ġeneralment pożittivi dwar is-sistemi tal-IT.

It-trawwim ta’ kompetenzi permezz tal-Gruppi ta’ Proġetti ta’ Fiscalis

69

Il-Gruppi ta’ Proġetti ta’ Fiscalis huma magħmula minn esperti mill-Istati Membri. Huma ħadmu, fost l-oħrajn, fuq l-aġġornament tal-Gwida ta’ Prattika Tajba għall-indirizzar tal-frodi intra-Komunitarja tal-VAT²⁹. L-awtoritajiet tat-taxxa tal-Istati Membri huma sodisfatti bil-parteċipazzjoni tagħhom f’dawn il-gruppi u jemmnu li huma kkontribwixxew għad-disseminazzjoni ta’ prattika amministrattiva tajba u żiedu t-tagħrif tal-liġi tat-taxxa tal-UE fost uffiċjali tat-taxxa. Aħna nqisu li r-rakkomandazzjonijiet tal-aħjar prattika li pproduċa l-Grupp tal-Proġett Nru 29 ta’ Fiscalis³⁰ huma tajbin u użajnihom bħala l-bażi tal-mudell ta’ kontroll tagħna għall-proċedura doganali 42 (ara l-Anness III).

70

Skont l-evalwazzjoni ta’ nofs it-terminu, il-Programm Fiscalis ikkontribwixxa “ferm” biex l-uffiċjali tat-taxxa jkunu jistgħu jiksbu standard għoli ta’ fehim tal-liġijiet tal-Unjoni u tal-implimentazzjoni tagħhom, b’mod partikolari fl-oqsma tal-VAT u tas-sisa. Il-Programm ikkontribwixxa wkoll “ferm ħafna” għall-iżvilupp ta’ prattika amministrattiva tajba.

Il-leġiżlazzjoni tal-VAT ġiet adattata biex tindirizza l-frodi tal-VAT

71

Strateġija effettiva kontra l-frodi tal-VAT teħtieġ l-adozzjoni ta’ miżuri leġiżlattivi pertinenti biex jindirizzaw il-frodi intra-Komunitarja tal-VAT. Fil-Komunikazzjoni tagħha fl-2008 l-Kummissjoni stipulat pjan ta’ azzjoni dwar strateġija koordinata biex tissaħħaħ il-ġlieda kontra l-frodi tal-VAT fl-Unjoni Ewropea, li kienet tinkludi 11-il proposta leġiżlattiva³¹ bil-għan li tissaħħaħ il-prevenzjoni tal-frodi tal-VAT³², id-detezzjoni tal-frodi tal-VAT³³ u l-kapaċità tal-amministrazzjoni tat-taxxa biex tiġbor u tirkupra t-taxxi³⁴.

72

Ħafna minn dawn il-proposti ġew aċċettati mill-Kunsill, ħlief għar-responsabbiltà in solidum u r-responsabbiltà kondiviża għall-protezjoni tad-dħul tal-Istati Membri kollha.

Il-perjodu ta’ rappurtar tad-dikjarazzjonijiet rikapitulattivi tal-VAT u ż-żmien għat-trażmissjoni tagħhom tnaqqsu

73

Waħda mill-proposti aċċettati³⁵ introduċiet il-preżentazzjoni obbligatorja ta’ kull xahar ta’ informazzjoni dwar provvisti intra-Komunitarja ta’ oġġetti jekk it-tranżazzjonijiet totali jaqbżu s-soll ta’ EUR 50 000, bil-ħsieb li l-frodi tinqabad aktar malajr. Madankollu, l-Istati Membri jistgħu jibqgħu jirrappurtaw kull tliet xhur għal provvisti ta’ oġġetti taħt is-soll u għal provvisti ta’ servizzi.

74

Il-Kummissjoni talbet lil kuntrattur estern biex jivvaluta l-impatt fuq in-negozji jekk id-dikjarazzjonijiet rikapitulattivi tal-VAT jinbidlu minn kull tliet xhur għal kull xahar, u l-possibbiltajiet għal sollijiet u derogi. L-istudju³⁶ wera li l-implimentazzjoni ma kinitx uniformi³⁷, li jwassal għal spejjeż żejda għan-negozji. Il-preżentazzjoni aktar frekwenti ta’ dikjarazzjonijiet rikapitulattivi twassal għal spejjeż żejda għan-negozji, kemm ta’ darba kif ukoll rikorrenti. Wieħed mis-sorsi ta’ spejjeż huwa n-nuqqas ta’ armonizzazzjoni mill-awtoritajiet tat-taxxa fid-diversi Stati Membri li rihom topera kumpanija. L-ispejjeż rikorrenti jirriżultaw meta l-proċedura ssir ta’ kull xahar minflok ta’ kull tliet xhur. Meta jkunu japplikaw dati ta’ skadenza differenti għall-preżentazzjoni tad-dikjarazzjonijiet tal-VAT u tad-dikjarazzjonijiet rikapitulattivi, ikunu jinħtieġu aktar kontrolli. Barra minn hekk, obbligi ta’ rappurtar differenti jfisser li ma jkunx hemm sitwazzjoni ekwa fost in-negozjanti li joperaw fis-suq intern.

75

L-Istati Membri kollha adattaw il-leġiżlazzjoni tal-VAT tagħhom għad-Direttiva dwar il-VAT. Madankollu, fil-Ġermanja, ir-riżultati tal-awditu wrew li għalkemm il-leġiżlazzjoni tal-VAT hija allinjata mad-Direttiva dwar il-VAT, in-negozjanti għadhom qed jippreżentaw dikjarazzjonijiet rikapitulattivi kull tliet xhur jew kull sena, minkejja li jaqbżu s-soll ta’ EUR 50 000 għal dikjarazzjonijiet rikapitulattivi obbligatorji ta’ kull xahar.

ll-proċedura doganali 42: ll-biċċa l-kbira mir-rakkomandazzjonijiet tal-QEA ġew aċċettati mill-Kummissjoni iżda ma ġewx implimentati mill-Istati Membri

76

Il-proċedura doganali 42 (CP42) hija s-sistema li importatur juża sabiex jikseb eżenzjoni mill-VAT meta l-oġġetti impurtati jkunu se jiġu ttrasportati lejn Stat Membru ieħor. Il-VAT tkun dovuta fl-Istat Membru tad-destinazzjoni. Is-suċċess tal-proċedura doganali 42 jiddependi fuq:

(a)li l-importatur jipprovdi informazzjoni kompluta u valida dwar il-VAT³⁸ fid-dikjarazzjoni tal-importazzjoni;

(b)li l-awtoritajiet doganali jiċċekkjaw din l-informazzjoni qabel ma jirrilixxaw l-oġġetti u mbagħad jibagħtu l-informazzjoni lill-awtoritajiet tat-taxxa;

(c)li l-awtoritajiet tat-taxxa jqabblu din l-informazzjoni ma’ dik inkluża fid-dikjarazzjoni rikapitulattiva tal-VAT ippreżentata mill-importatur;

(d)li l-informazzjoni fiha ssir disponibbli għall-awtoritajiet tat-taxxa ta’ Stati Membri oħra li jużaw il-VIES; u

(e)li l-awtoritajiet tat-taxxa fl-Istat Membru tad-destinazzjoni jiżguraw li l-VAT tiġi imposta hemmhekk billi jqabblu d-dikjarazzjoni tal-VAT tal-akkwirent mal-informazzjoni disponibbli fil-VIES. Ara l-mudell ta’ kontroll tal-QEA dwar il-proċedura doganali 42 fl-Anness III.

77

Bħala segwitu tal-awditu preċedenti tagħna dwar il-proċedura doganali 42³⁹ u biex jiġi ttestjat kif l-awtoritajiet tat-taxxa u doganali qed jikkooperaw ma’ xulxin u ma’ awtoritajiet ta’ Stati Membri oħra, eż. bl-użu, meta meħtieġ, tal-Eurofisc WF3 (ara l-Kaxxa 2), u biex tiġi ċċekkjata l-kompletezza tad-data tal-VIES, aħna għażilna kampjun ibbażat fuq ir-riskju ta’ 30 importazzjoni taħt il-proċedura doganali 42 għal kull Stat Membru li nżar. Aħna tajna segwitu wkoll għall-istatus tal-implimentazzjoni mill-Kummissjoni tar-rakkomandazzjonijiet tagħna li għamilna fir-Rapport Speċjali Nru 13/2011.

Il-kontroverifiki bejn id-data doganali u d-data dwar il-VAT mhumiex effettivi fil-biċċa l-kbira mill-Istati Membri li nżaru

78

Informazzjoni nieqsa relatata ma’ oġġetti importati taħt il-proċedura doganali 42 tista’ twassal għal abbużi tal-proċedura u, konsegwentement, għal pagamenti insuffiċenti tal-VAT tal-Istati Membri. L-awditu attwali tagħna fl-Istati Membri wera nuqqas ta’ kompletezza tad-data tal-VIES dwar importazzjonijiet taħt il-proċedura doganali 42. Aħna sibna li l-awtoritajiet doganali tal-Ġermanja u tar-Renju Unit ma jibagħtux data dwar l-importazzjonijiet taħt il-proċedura doganali 42 lill-awtoritajiet tat-taxxa. Aħna sibna wkoll li fil-Ġermanja, fl-Italja u fir-Renju Unit in-negozjanti ma jirrappurtawx separatament, fid-dikjarazzjoni rikapitulattiva tal-VAT, il-provvisti intra-Komunitarji suċċessivi wara importazzjonijet taħt il-proċedura doganali 42.

79

Għalhekk l-awtoritajiet tat-taxxa ma jistgħux jikkontroverifikaw id-data doganali dwar importazzjonijiet taħt il-proċedura doganali 42 u d-dikjarazzjonijiet rikapitulattivi tal-VAT ippreżentati mill-importatur. Dawn il-kontroverifiki huma l-qofol biex jiġi żgurat li l-awtoritajiet tat-taxxa ta’ Stati Membri oħra jkunu konxji mill-provvisti suċċessivi rispettivi ta’ oġġetti, sabiex dawn ma jibqgħux mhux intaxxati fit-territorju tal-Istat Membru konsumatur tal-oġġetti. Fil-Latvja, kien hemm disponibbli kontroverifiki awtomatiċi iżda dawn ma pprevenewx każ ta’ rappurtar insuffiċjenti fid-dikjarazzjoni rikapitulattiva tal-VAT⁴⁰.

80

Ir-riżultat tat-testijiet tal-awditjar li aħna wettaqna fl-Istati Membri magħżula wera każijiet ta’ sottovalutazzjoni, ta’ nuqqas ta’ preżentazzjoni tad-dikjarazzjonijiet rikapitulattivi tal-VAT, ta’ inklużjoni ta’ Numri ta’ IDs tal-VAT invalidi fid-dikjarazzjoni tal-importazzjoni u ta’ tranżazzjonijiet trijangulari mhux irrappurtati. Huma biss 22 Stat Membru li jiskambjaw l-informazzjoni permezz tal-qasam ta’ ħidma 3 tal-Eurofisc.

81

Minbarra fl-Italja, ma kienx isir iċċekkjar awtomatiku tan-numri tal-VAT fis-sistemi elettroniċi ta’ kklerjar tal-Istati Membri li nżaru. Aħna ma sibna ebda evidenza li l-uffiċjali tad-dwana kienu vverifikaw il-validità tan-Numri ta’ ID tal-VAT qabel ir-rilaxx tal-oġġetti għal ċirkulazzjoni libera⁴¹. Aħna ma sibna ebda evidenza ta’ trasport ta’ oġġetti lejn l-Istat Membru tad-destinazzjoni⁴². F’każ wieħed l-oġġetti pprovduti ma kinux identiċi għall-oġġetti importati. Kien biss fl-Ungerija li l-awtoritajiet doganali vverifikaw ex post li l-importatur kien issodisfa l-kundizzjonijiet kollha għall-eżenzjoni mill-VAT fir-rigward tat-30 importazzjoni kollha tal-kampjun magħżul.

82

L-Istituzzjoni Suprema tal-Awditjar Franċiża tqis⁴³ li n-nuqqas ta’ sistema elettronika veloċi li tippermetti li jiġi vverifikat li l-eżenzjoni fid-Dwana fl-Istat Membru tal-importazzjoni tiġi kkumpensata b’tassazzjoni fl-Istat Membru tal-akkwist, hija l-kawża prinċipali tal-frodi tal-VAT fl-Ewropa.

83

Kawża importanti oħra ta’ frodi hija s-sottovalutazzjoni u l-klassifikazzjoni skorretta ta’ oġġetti importati. L-OLAF ikkoordina Operazzjoni Doganali Konġunta⁴⁴ (JCO) li tikkonċerna s-sottovalutazzjoni ta’ tessuti u żraben miċ-Ċina. Huwa sab li 40 % tal-oġġetti rilaxxati għal ċirkulazzjoni libera taħt il-proċedura doganali 42 kienu sottovalutati. Fir-Renju Unit aħna sibna żewġ każijiet ta’ importazzjonijiet sottovalutati taħt il-proċedura doganali 42, li kienu diġà ġew identifikati mill-HMRC b’riżultat tal-JCO tal-OLAF. L-HMRC stima li l-impatt fuq il-ġbir tal-VAT fir-Renju Unit huwa ta’ GBP 0.5 miljun, u ta’ GBP 10.6 miljun fi Stati Membri oħra. L-impatt stmat fuq il-ġbir doganali fir-Renju Unit jammonta għal GBP 81 miljun. Dawn l-impatti ġew stmati mill-HMRC għall-oġġetti kollha importati miż-żewġ negozjanti identifikati fil-kampjun f’perjodu ta’ tliet snin.

84

Il-Kummissjoni aċċettat u implimentat 5 mis-7 rakkomandazzjonijiet li għamilna fir-rapport tagħna tal-2011. Madankollu, il-Kunsill ma adottax ir-rakkomandazzjoni li l-importatur jinżamm responsabbli in solidum għat-telf tal-VAT fl-Istat Membru tad-destinazzjoni (ara l-paragrafu 72).

85

It-titjib leġiżlattiv li sar mill-Kummissjoni fir-rigward tal-proċedura doganali 42 u s-segwitu għar-rakkomandazzjonijiet tagħna fir-Rapport Speċjali Nru 13/2011 huma pożittivi iżda l-ġlieda kontra l-frodi hija ostakolata minn implimentazzjoni fqira u minn każijiet ta’ nuqqas ta’ konformità li nqabdu fl-Istati Membri matul l-awditu attwali.

Reverse charge: għodda utli għall-ġlieda kontra l-frodi MTIC li mhijiex applikata b’mod konsistenti

86

Il-prinċipju tar-regola tar-reverse charge huwa li din tittrasferixxi r-responsabbiltà għal rendikont tal-VAT mill-fornitur għall-klijent. Dan ifisser li l-klijent, meta jkun identifikat bħala persuna taxxabbli, ikun responsabbli li jħallas il-VAT lill-awtoritajiet tat-taxxa minflok lill-fornitur. F’dan il-każ negozjant nieqes ma jkunx jista’ jkun inadempjenti fil-ħlas lit-Teżor billi dan ma jiġborx il-VAT mingħand il-klijent tiegħu.

87

Ir-regola tar-reverse charge hija miżura temporanja li tista’ tiġi applikata sa Diċembru 2018⁴⁵. Din tiġi applikata biss f’ċirkustanzi speċifiċi għal ċerti setturi li huma vulnerabbli għal frodi karusell u ma għandhiex applikazzjoni ġenerali. Il-Kaxxa 3 turi xi eżempji ta’ setturi li għalihom l-Istati Membri jistgħu japplikaw ir-reverse charge.

88

Aħna nqisu li r-reverse charge hija għodda utli għall-ġlieda kontra l-frodi meta tiġi applikata b’mod konsistenti mill-Istati Membri kollha għal dawn is-setturi riskjużi. Inkella, il-frodaturi jmorru fl-Istat Membru li fih ma tiġix applikata r-reverse charge, u b’hekk tiġi limitata l-kapaċità tal-indirizzar tal-frodi tal-VAT fil-livell tal-UE (Ara r-Rapport Speċjali Nru 6/2016 tal-QEA dwar l-integrità u l-implimentazzjoni tal-Iskema tal-UE għan-Negozjar ta’ Emissjonijiet).

89

F’dan l-istadju, il-Kummissjoni ma tqisx li reverse charge ġeneralizzata, jiġifieri l-estensjoni tar-reverse charge għas-setturi kollha tal-ekonomija, tkun effettiva fil-ġlieda kontra l-frodi billi din tittrasferixxi l-frodi għall-fażi tal-bejgħ lill-konsumaturi, fejn ir-riskji ta’ evazjoni tal-VAT huma ogħla. Ir-riżultati tal-istħarriġ tagħna jikkorroboraw dan billi wieħed biss mill-wiġġieba tal-istħarriġ issuġġerixxa applikazzjoni ġeneralizzata tar-reverse charge bħal din.

Kaxxa 3

Eżempji ta’ setturi fejn ir-reverse charge tista’ tiġi applikata

οKostruzzjoni inklużi tiswija, tindif, manutenzjoni, alterazzjoni u servizzi ta’ demolizzjoni.

οTrasferiment ta’ kwoti għall-emissjoni ta’ gassijiet serra.

οFornimenti ta’ tagħmir ta’ ċirkwiti integrati bħal mikroproċessuri u unitajiet ta’ proċessar ċentrali fl-istat ta’ qabel l-integrazzjoni fi prodotti għall-użu finali.

οForniment ta’ gass u elettriku għal negozjant taxxabbli.

οForniment ta’ ċertifikati tal-gass u l-elettriku.

οForniment ta’ servizzi ta’ telekominikazzjoni.

οFornimenti ta’ konsols tal-logħob, tablet PCs u laptops.

οForniment ta’ ċereali u għelejjel industrijali inklużi żrieragħ taż-żejt u pitravi taz-zokkor.

οForniment ta’ metalli mhux maħduma u dawk parzjalment maħduma, inklużi metalli prezzjużi.

οForniment ta’ telefowns ċellulari.

οĊerti tipi ta’ injam (zkuk maqtugħin, twavel, travi).

Il-leġiżlazzjoni dwar il-kummerċ elettroniku ssegwi l-aħjar prattika internazzjonali iżda huwa diffiċli li tiġi infurzata

90

Provvisti remoti ta’ servizzi u oġġetti intanġibbli jippreżentaw sfidi għas-sistemi tal-VAT, billi dawn spiss jirriżultaw f’ebda ġbir tal-VAT, jew inkella f’ammont ta’ VAT miġbur li jkun baxx wisq. L-UE tapplika l-prinċipju tad-destinazzjoni għal provvisti transkonfinali ta’ servizzi u oġġetti intanġibbli pprovduti elettronikament lil klijenti finali, min-Negozju għall-Konsumatur (B2C), skont l-aħjar prattiki internazzjonali identifikati mill-OECD.

91

Il-prinċipju tad-destinazzjoni jfisser li l-post tal-konsum għal provvisti transkonfinali ta’ servizzi u proprjetà intanġibbli li jistgħu jiġu kkunsinnati minn post remot għal riċevitur privat mhux residenti, għandu jkun il-ġuriżdizzjoni li fih ir-riċevitur għandu r-residenza normali tiegħu⁴⁶.

92

L-infurzar tar-regoli dwar il-kummerċ elettroniku huwa diffiċli u l-ġbir tal-VAT jinsab f’riskju jekk l-Istati Membri ma jkollhomx informazzjoni dwar servizzi B2C u dwar oġġetti intanġibbli pprovduti minn pajjiżi terzi permezz tal-internet. Skont il-Qorti tal-Awdituri Ġermaniża⁴⁷, fil-Ġermanja l-VAT miġbura minħabba l-provvista ta’ servizzi elettroniċi B2C minn pajjiż terz ammontat għal EUR 23.7 miljun biss fl-2011 u naqset għal EUR 22.8 miljun fl-2012, filwaqt li l-kummerċ elettroniku jinsab f’fażi ta’ espansjoni rapida. Għalhekk is-SAI Ġermaniża kkonkludiet li hemm ħafna negozjanti mhux irreġistrati.

Nuqqas ta’ kooperazzjoni u trikkib tal-kompetenzi tal-awtoritajiet amministrattivi, ġudizzjarji u tal-infurzar tal-liġi fil-ġlieda kontra l-frodi tal-VAT

93

Il-frodi tal-VAT spiss tkun marbuta mal-kriminalità organizzata. Ir-rikavat tal-frodi MTIC normalment jiġi investit mill-ġdid f’attivitajiet kriminali oħra. Dan jeħtieġ l-adozzjoni ta’ approċċ komuni u multidixxiplinarju għall-indirizzar tal-frodi intra-Komunitarja tal-VAT. Skont ir-rappreżentanti tal-Europol⁴⁸, huwa stmat li EUR 40-60 biljun mit-telf ta’ dħul mill-VAT kull sena jiġu kkawżati minn gruppi tal-kriminalità organizzata u li 2 % ta’ dawn il-gruppi huma responsabbli għal 80 % tal-frodi MTIC.

94

Il-Kunsill Ewropew spiss ġibed l-attenzjoni għan-nuqqas ta’ kooperazzjoni bejn l-awtoritajiet amministrattivi, ġudizzjarji u tal-infurzar tal-liġi⁴⁹. Din hija sfida għal ġlieda effettiva kontra l-frodi tat-taxxa.

Nuqqas ta’ skambju ta’ data bejn l-awtoritajiet doganali u tat-taxxa, il-pulizija u l-awtoritajiet ta’ prosekuzzjoni

95

Ma hemm ebda politika jew strateġija integrata fil-livell tal-UE għall-investigazzjoni u l-prosekuzzjoni tal-frodi. Ħafna drabi l-awtoritajiet tal-infurzar tal-liġi u dawk ġudizzjarji jaħdmu indipendentement u spiss ħafna ma jinvolvux lill-Istati Membri kollha affettwati⁵⁰.

96

Il-Kunsill Ewropew stabbilixxa Grupp ta’ Ħidma dwar il-Kooperazzjoni Doganali (CCWP). Dan il-grupp ta’ esperti jittratta xogħol li jirrigwarda l-kooperazzjoni operazzjonali fost amministrazzjonijiet doganali nazzjonali bil-ħsieb li jżid il-kapaċitajiet ta’ infurzar tagħhom, u b’mod partikolari biex jidentifika l-ħtieġa għal mudelli ġodda ta’ kooperazzjoni bejn aġenziji doganali u aġenziji oħra/operazzjonijiet doganali konġunti⁵¹.

97

Dan il-Grupp ta’ Ħidma kkonkluda li l-kooperazzjoni bejn id-Dwana u l-Pulizija u bejn l-Awtoritajiet doganali u tat-taxxa hija pjuttost tajba, iżda li għad fadal xi ostakli għall-kooperazzjoni. Dawk l-aktar importanti huma r-restrizzjonijiet fuq il-kondiviżjoni ta’ informazzjoni, in-nuqqas ta’ sistemi strutturati u ta’ databases konnessi, informazzjoni li ma tkunx f’waqtha jew li tkun ta’ kwalità baxxa, u n-nuqqas ta’ feedback xieraq. Ir-rapport jenfasizza wkoll li hemm riskju rikorrenti ta’ trikkib u ta’ duplikazzjoni.

98

Mhux l-Istati Membri kollha jipparteċipaw fl-Oqsma ta’ Ħidma kollha tal-Eurofisc (ara l-paragrafu 51). Il-Qasam ta’ Ħidma 3 huwa ddedikat għall-frodi MTIC konnessa ma’ importazzjonijiet taħt il-proċedura doganali 42. Hemm 22 Stat Membru involuti iżda huma l-awtoritajiet tat-taxxa li jipparteċipaw, aktar milli l-awtoritajiet doganali⁵². Mill-ħames Stati Membri li nżaru, kienu biss l-awtoritajiet doganali Ungeriżi u Taljani li pparteċipaw fil-Qasam ta’ Ħidma 3.

99

L-awditu tagħna wera wkoll li l-awtoritajiet doganali tal-Ġermanja u tar-Renju Unit ma jibagħtux data dwar l-importazzjonijiet taħt il-proċedura doganali 42 lill-awtoritajiet tat-taxxa, u li fil-Ġermanja, fl-Italja u fir-Renju Unit in-negozjanti ma jirrappurtawx separatament, fid-dikjarazzjoni rikapitulattiva tal-VAT, il-provvisti intra-Komunitarji suċċessivi wara importazzjonijet taħt il-proċedura doganali 42 (ara l-paragrafu 78).

100

In-nuqqas ta’ skambju ta’ data bejn l-awtoritajiet doganali u tat-taxxa, il-pulizija u l-awtoritajiet ta’ prosekuzzjoni jnaqqas l-effettività tal-ġlieda kontra l-frodi. Il-Belġju rnexxielu jnaqqas it-telf relatat mal-frodi b’85 % f’sentejn biss billi adotta approċċ “konġunt” b’kooperazzjoni aħjar bejn l-awtoritajiet li ppermetta li jkun hemm fokus fuq l-isfaxxar tal-organizzazzjonijiet aktar milli li n-negozjanti neqsin jitqiegħdu fil-mira⁵³.

Il-Europol u l-OLAF ma għandhom ebda aċċess għall-VIES u għad-data tal-Eurofisc

101

La l-Europol u lanqas l-OLAF ma għandhom aċċess għad-data tal-Eurofisc. L-Istati Membri jinvokaw l-Artikoli 35 u 55 tar-Regolament Nru 904/2010 u r-regoli nazzjonali dwar is-segretezza fiskali biex jirrifjutaw dan l-aċċess. L-Oqsma ta’ Ħidma 1-3 tal-Eurofisc jinvolvu l-iskambju ta’ data. Dan mhuwiex il-każ għall-Qasam ta’ Ħidma 4 tal-Eurofisc, li huwa osservatorju tal-frodi fejn jiġu studjati x-xejriet fil-frodi. Minkejja li ma jsir ebda skambju ta’ data, il-Europol u l-OLAF ma għandhomx permess jaċċessaw din l-informazzjoni. Huma lanqas ma għandhom aċċess għall-VIES.

102

Għalkemm dan huwa skont ir-Regolament, inaqqas l-abbiltà tal-Europol u tal-OLAF biex jindirizzaw il-frodi tal-VAT permezz tal-identifikazzjoni u l-isfaxxar tal-gruppi tal-kriminalità organizzata li jkunu wara l-karuselli kif ukoll l-abbiltà tagħhom biex jivvalutaw l-impatt reali tal-frodi intra-Komunitarja tal-VAT.

103

It-trikkib tal-kompetenzi u n-nuqqas ta’ kooperazzjoni effiċjenti u ta’ skambju ta’ informazzjoni bejn l-awtoritajiet amministrattivi, ġudizzjarji u tal-infurzar tal-liġi fil-livell nazzjonali kif ukoll fil-livell internazzjonali, jostakolaw il-ġlieda kontra l-frodi intra-Komunitarja tal-VAT. Fl-2013 is-sitwazzjoni bejn il-Europol, il-Eurojust u l-OLAF ġiet deskritta bħala “xibka mħabbla” li tikkontribwixxi għan-nuqqas ta’ rispons ikkoordinat għall-frodi⁵⁴.

EMPACT: inizjattiva tajba iżda s-sostenibbiltà tagħha hija f’riskju

104

Fl-2010, l-UE stabbilixxiet ċiklu pluriennali tal-politika biex tiġġieled kontra kriminalità internazzjonali u organizzata serja⁵⁵, bl-għan li jkun hemm:

(a)kooperazzjoni effettiva bejn l-aġenziji tal-infurzar tal-liġi tal-Istati Membri, l-istituzzjonijiet tal-UE, l-Aġenziji tal-UE u oħrajn; u

(b)azzjoni operazzjonali koerenti u robusta li tkun immirata lejn it-theddid kriminali l-aktar urġenti li qed tiffaċċja l-UE.

105

Ibbażat fuq valutazzjoni tat-tħeddid imħejjija mill-Europol⁵⁶, rappreżentanti tal-Istati Membri ddefinixxew disa’ oqsma prijoritarji inklużi l-Frodi tas-Sisa u l-frodi MTIC. Għal kull qasam prijoritarju l-Kunsill fassal pjan strateġiku pluriennali, li jkopri s-snin mill-2014 sal-2017. L-għan tal-pjan huwa l-isfaxxar tal-kapaċità tal-Gruppi tal-Kriminalità Organizzata (OCG) u tal-ispeċjalisti involuti fil-frodi tas-sisa u fil-frodi MTIC.

106

Il-pjan tal-2014 sal-2017 semma 10 vulnerabbiltajiet potenzjali. Minbarra li enfasizza l-livell għoli ta’ kompetenza u flessibbiltà tal-OCGs, huwa wera li kien hemm nuqqas ta’ kooperazzjoni sistemika bejn l-awtoritajiet tal-infurzar tal-liġi u l-awtoritajiet tat-taxxa fil-livell nazzjonali u f’dak tal-UE. Huwa nnota wkoll ostakli legali li jimblukkaw l-iskambju ta’ informazzjoni bejn il-Europol u l-Istati Membri rrappreżentati fil-Eurofisc.

107

Il-pjan kien fih sitt għanijiet strateġiċi. Wieħed minn dawn l-għanijiet jikkonċerna l-kondiviżjoni tal-intelligence disponibbli fil-livell tal-UE dwar l-OCGs li jippreżentaw l-akbar theddida. Hemm trikkib ta’ dawn l-azzjonijiet mal-informazzjoni li qed tiġi kondiviża dwar kumpaniji riskjużi taħt il-Eurofisc WF 1. Barra minn hekk, f’laqgħa tas-SCAC xi Stati Membri opponew li l-awtoritajiet tal-infurzar tal-liġi jużaw il-Gwida ta’ Prattika Tajba kollu, abbozzat mill-Grupp tal-Proġett Nru 82 ta’ Fiscalis, biex jindirizzaw il-frodi intra-Komunitarja tal-VAT minħabba li l-biċċa l-kbira mill-kapitoli huma rilevanti għall-amministrazzjonijiet tat-taxxa u mhux għall-awtoritajiet tal-infurzar tal-liġi.

108

Biex titkejjel il-kisba ta’ kull għan, ġew żviluppati ċerti pjanijiet ta’ azzjoni operazzjonali (OAPs) taħt l-umbrella tal-Pjattaforma Multidixxiplinari Ewropea Kontra t-Theddid Kriminali (EMPACT). L-Istati Membri kellhom jiffinanzjaw attivitajiet tal-OAP 2014 mill-baġits nazzjonali tagħhom. Ir-rapporti ta’ progress dwar l-OAP 2014 juru li 2 mill-11-il azzjoni operazzjonali ma ġewx iffinalizzati u ġew posposti għall-2015 minħabba nuqqas ta’ finanzjament. Dan in-nuqqas ta’ finanzjament iqiegħed fir-riskju l-kisba tal-għanijiet tal-EMPACT u s-sostenibbiltà tal-OAPs.

109

Fl-2015, il-Kummissjoni allokat EUR 7 miljun għall-Europol biex tiffinanzja azzjonijiet operazzjonali fl-2015 u fl-2016. Madankollu, minħabba l-fatt li dan il-pakkett ikopri disa’ oqsma prijoritarji, għadu mhuwiex ċert jekk dan huwiex se jiżgura s-sostenibbiltà finanzjarja tal-EMPACT fir-rigward tal-qasam prijoritarju tal-frodi MTIC.

L-Istati Membri ma jaqblux mal-proposti li l-VAT tiġi inkluża fi ħdan il-kamp ta’ applikazzjoni tad-Direttiva dwar il-Protezzjoni tal-Interessi Finanzjarji u tar-Regolament dwar l-Uffiċċju tal-Prosekutur Pubbliku Ewropew

110

F’Marzu 2011, f’laqgħa organizzata mill-Eurojust, esperti mill-Istati Membri kollha appellaw għal kooperazzjoni aktar effiċjenti bejn l-awtoritajiet amministrattivi, ġudizzjarji u tal-infurzar tal-liġi fil-livell nazzjonali u internazzjonali⁵⁷. Huma rrakkomandaw it-tfassil ta’ regoli ta’ ġuriżdizzjoni esklussiva għall-frodi intra-Komunitarja tal-VAT jew li l-investigazzjoni u l-prosekuzzjoni ta’ reati bħal dawn jiġu fdati lill-Uffiċċju tal-Prosekutur Pubbliku Ewropew (UPPE).

111

Madankollu, il-maġġoranza tal-Istati Membri ma jaqblux mal-proposta tal-Kummissjoni li l-VAT tiġi inkluża fi ħdan il-kamp ta’ applikazzjoni tad-Direttiva dwar il-ġlieda kontra l-frodi (id-Direttiva dwar il-PIF)⁵⁸ jew fir-Regolament li jistabbilixi UPPE. L-esklużjoni tal-VAT mill-kamp ta’ applikazzjoni ta’ dawn il-proposti tkun tirrappreżenta pass kbir lura billi, kif reċentement fakkret il-Qorti Ewropea tal-Ġustizzja (il-kawża C-105/14 tat-8 ta’ Settembru 2015, Taricco), il-frodi tal-VAT hija koperta mill-qafas legali attwali, jiġifieri, il-Konvenzjoni PIF⁵⁹ li għandha tiġi sostitwita bid-Direttiva dwar il-PIF. Barra minn hekk, ebda leġiżlazzjoni sekondarja ma pprovdiet lill-OLAF b’setgħat investigattivi fil-qasam tal-VAT.

9Il-Paragrafu 110 tar-Rapport Speċjali Nru 8/2007 dwar il-kooperazzjoni amministrattiva fil-qasam tat-taxxa fuq il-valur miżjud (ĠU C 20, 25.1.2008, p. 1).

10L-istudji ma nkludewx stimi għall-Kroazja u għal Ċipru, minħabba li l-istatistika tal-kontijiet nazzjonali taż-żewġ pajjiżi għadha mhijiex kompleta.

11Il-Kummissjoni Ewropea, “Study to quantify and analyse the VAT Gap in the EU Member States. 2015 Report” (Studju għall-kwantifikazzjoni u l-analiżi tad-Diskrepanza fil-VAT fl-Istati Membri tal-UE. Rapport tal-2015) (http://ec.europa.eu/taxation_customs/common/publications/studies/index_en.htm).

12https://www.gov.uk/government/statistics/measuring-tax-gaps Fir-Renju Unit, għall-iskopijiet tar-rapporti finanzjarji tal-gvern, is-sena finanzjarja tibda fl-1 ta’ April u tintemm fil-31 ta’ Marzu.

13“Fraude intracommunautaire à la TVA. Audit de suivi réalisé en collaboration avec les cours des comptes des Pays-Bas et d’Allemagne. Rapport de la Cour des comptes transmis à la Chambre des représentants Bruxelles, septembre 2012”.

14Is-sentenza tal-Qorti tas-6 ta’ Lulju 2006 fil-Kawżi Magħquda C-439/04 u C-440/04 Kittel u Recolta Recycling [2006] ECR I -6177, il-paragrafi 60 u 61.

15Is-sentenza tal-Qorti tas-6 ta’ Settembru 2012 fil-Kawża C-273/11 Mecsek-Gabona, il-paragrafu 55.

16L-Artikolu 13(1) tar-Regolament tal-Kunsill (UE) Nru 904/2010.

17Skont il-“Compliance Risk Management Guide For Tax Administrations” (Gwida għall-Immaniġġjar tar-Riskju tal-Konformità għall-Amministrazzjonijiet tat-Taxxa) prodott mill-Grupp tal-Proġett Nru 32 tal-Fiscalis, jekk ir-raġuni għan-nuqqas ta’ konformità min-negozjanti tkun il-kumplessità ta’ parti speċifika tal-leġiżlazzjoni fiskali, it-trattament possibbli jista’ jkun li l-awtoritajiet tat-taxxa jipprovdu konsulenza bla ħlas lin-negozjanti jew inkella jissuġġerixxu bidla fil-leġiżlazzjoni biex titneħħa l-kumplessità.

18Meta Stat Membru jibgħat dikjarazzjoni rikapitulattiva tal-VAT permezz tal-VIES, l-Istat Membru li jirċievi l-informazzjoni jibgħat lura messaġġ ta’ żball li jelenka n-Numri ta’ ID tal-VAT skorretti kollha li jinqabdu.

19L-Italja (10 minn 10), l-Ungerija (7 minn 10 każijiet), il-Latvja (1 minn 10) u r-Renju Unit (10 minn 10).

20Il-perjodu li warajh ma jkunx possibbli li tinġabar il-VAT, kif definit bil-leġiżlazzjoni fiskali tal-Istati Membri.

21L-Artikolu 22 tar-Regolament tal-Kunsill (UE) Nru 904/2010.

22Għall-perjodu 2011-2014, ittellgħu total ta’ 30 493 sinjal fid-WF 1 għal kumpaniji mmonitorjati. Mit-total tas-sinjali mtellgħin, l-Istati Membri mitluba ma pprovdewx feedback għal 11 028 (36 %). Mid-19 465 sinjal li kien fadal, 11 127 kumpanija (57 %) kienu kkwalifikati bħala negozjanti normali mingħajr ebda riskju ta’ frodi. Fid-WF 3, ittellgħu 83 301 sinjal fl-2013, żieda ta’ 80 % meta mqabbel mal-2012. Għalkemm l-għadd ta’ skambji ta’ informazzjoni żdied b’mod sinifikanti, l-immirar tal-informazzjoni naqas: kważi 83 % tan-negozjanti li ttellgħu fl-2013 ġew ikkwalifikati bħala mhux dubjużi, meta mqabbel ma’ 70 % fl-2012.

23COM(2014) 71 final tat-12 ta’ Frar 2014.

24L-Artikolu 50(1) tar-Regolament tal-Kunsill (UE) Nru 904/2010.

25Id-Deċiżjoni Nru 1482/2007/KE tal-Parlament Ewropew u tal-Kunsill tal-11 ta’ Diċembru 2007 li tistabbilixxi programm Komunitarju sabiex itejjeb il-ħidma tas-sistemi ta’ tassazzjoni fis-suq intern (Fiscalis 2013) u li tħassar id-Deċiżjoni Nru 2235/2002/KE (ĠU L 330, 15.12.2007, p. 1). L-attivitajiet jinkludu sistemi ta’ komunikazzjoni u ta’ skambju ta’ informazzjoni, MLCs, seminars u gruppi ta’ proġetti, żjarat ta’ ħidma, attivitajiet ta’ taħriġ u attivitajiet simili oħra.

26Ir-Regolament (UE) Nru 1286/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi programm ta’ azzjoni biex jittejjeb it-tħaddim tas-sistemi ta’ tassazzjoni fl-Unjoni Ewropea għall-perjodu 2014-2020 (Fiscalis 2020) u jirrevoka d-Deċiżjoni Nru 1482/2007/KE (ĠU L 347, 20.12.2013, p. 25).

27http://ec.europa.eu/taxation_customs/resources/documents/common/publications/studies/fiscalis2013_mid_term_report_en.pdf.

28http://ec.europa.eu/taxation_customs/resources/documents/common/publications/studies/fiscalis2013_final_evaluation.pdf.

29Il-Gwida ta’ Prattika Tajba huwa ppubblikat fuq is-siti web tal-Istati Membri.

30Il-Grupp tal-Proġett Nru 29 ta’ Fiscalis dwar l-abbuż tar-regoli tal-VAT mal-importazzjoni.

31KUMM(2008) 807 finali tal-1 ta’ Diċembru 2008 dwar strateġija koordinata biex tissaħħaħ il-ġlieda kontra l-frodi tal-VAT fl-Unjoni Ewropea.

32Il-Kapitoli V u IX tar-Regolament tal-Kunsill (UE) Nru 904/2010, li jikkonċernaw il-VIES, il-Kapitolu 3 tat-Titolu XI tad-Direttiva dwar il-VAT, jiġifieri l-Artikolu 226, li jikkonċerna r-regoli dwar il-fatturazzjoni, u t-Titolu VI tad-Direttiva dwar il-VAT, li jikkonċerna l-impożizzjoni tal-VAT fuq tranżazzjonijet intra-Komunitarji.

33Id-Direttiva tal-Kunsill 2008/117/KE tas-16 ta’ Diċembru 2008 li temenda d-Direttiva 2006/112/KE dwar is-sistema komuni ta’ taxxa fuq il-valur miżjud, sabiex tiġi miġġielda l-frodi fiskali marbuta ma’ transazzjonijiet intra-Komunitarji (ĠU L 14, 20.1.2009, p. 7) li temenda l-Artikolu 263(1) tad-Direttiva dwar il-VAT u l-Artikolu 20 tar-Regolament tal-Kunsill (UE) Nru 904/2010 għat-tnaqqis tas-skedi ta’ żmien għall-ippreżentar u l-iskambju ta’ informazzjoni dwar id-dikjarazzjonijiet rikapitulattivi; id-Direttiva tal-Kunsill 2009/69/KE tal-25 ta’ Ġunju 2009 li temenda d-Direttiva 2006/112/KE dwar is-sistema komuni ta’ taxxa fuq il-valur miżjud fir-rigward tal-evażjoni tat-taxxa marbuta mal-importazzjoni (ĠU L 175, 4.7.2009, p. 12) li temenda l-Artikolu 143 tad-Direttiva dwar il-VAT, il-Kapitolu V tar-Regolament (UE) Nru 904/2010, li jikkonċerna aċċess awtomatizzat għad-data, il-Kapitolu X tar-Regolament (UE) Nru 904/2010, li jikkonċerna l-Eurofisc.

34Proposta għal Direttiva tal-Kunsill li temenda d-Direttiva 2006/112/KE dwar is-sistema komuni ta’ taxxa fuq il-valur miżjud fir-rigward tal-evażjoni tat-taxxa marbuta ma’ tranżazzjonijiet ta’ importazzjoni u tranżazzjonijiet transkonfinali oħra, li tirrigwarda l-proposta għal obbligazzjoni in solidum (mhux adottata), id-Direttiva tal-Kunsill 2010/24/UE tas-16 ta’ Marzu 2010 dwar l-assistenza reċiproka għall-irkupru ta’ talbiet relatati ma’ taxxi, dazji u miżuri oħra (ĠU L 84, 31.3.2010, p. 1) li tidħol fis-seħħ fl-1 ta’ Jannar 2012, u l-proposta għal responsabbiltà kondiviża għall-protezzjoni tad-Dħul kollu tal-Istati Membri li ma ġietx adottatta fir-Regolament dwar il-kooperazzjoni amministrattiva.

35Id-Direttiva 2008/117/KE li temenda l-Artikolu 263(1) tad-Direttiva dwar il-VAT.

36“Expert study on the issues arising from a reduced time frame and the options allowed for submitting recapitulative statements. Final report, 28 October 2011” (Studju espert dwar il-kwistjonijiet li jirriżultaw minn skeda ta’ żmien iqsar u l-possibbiltajiet għall-preżentazzjoni tad-dikjarazzjonijiet rikapitulattivi. Rapport finali, it-28 ta’ Ottubru 2011) (http://ec.europa.eu/taxation_customs/common/publications/studies/index_en.htm).

3717-il Stat Membru implimentaw id-deroga biex jippreżentaw id-dikjarazzjonijiet rikapitulattivi kull tliet xhur u 10 għażlu li ma jimplimentawx id-deroga; 5 Stati Membri għamlu l-applikazzjoni għad-deroga obbligatorja u 12 għamluha fakultattiva; 2 Stati Membri għandhom dikjarazzjoni rikapitulattiva separata għall-oġġetti u s-servizzi u l-25 l-oħra għandhom dikjarazzjoni rikapitulattiva li tikkombina l-oġġetti u s-servizzi; 22 Stat Membru jeħtieġu ffajljar elettroniku (madankollu, b’10 eċċezzjonijiet). 5 jipprevedu ffajljar elettroniku fakultattiv.

38L-Artikoli 143(2) u 85 sa 89 tad-Direttiva tal-Kunsill 2006/112/KE, u l-Annessi II u III tar-Regolament ta’ Implimentazzjoni tal-Kummissjoni (UE) Nru 756/2012 tal-20 ta’ Awwissu 2012 li jemenda r-Regolament (KEE) Nru 2454/93 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU L 223, 21.8.2012, p. 8).

39Ir-Rapport Speċjali Nru 13/2011 tal-QEA.

40Grupp ta’ Proġetti ta’ Fiscalis qed jindirizza l-kooperazzjoni bejn l-awtoritajiet doganali u tat-taxxa u l-Kummissjoni aċċettat li terġa’ tqis mill-ġdid il-kwistjoni tal-kontroverifiki bejn id-dikjarazzjonijiet doganali u d-dikjarazzjonijiet rikapitulattivi fid-dawl tar-rakkomandazzjoijiet li saru mill-Grupp ta’ Proġetti ta’ Fiscalis.

4124 fil-Ġermanja, 30 fil-Latvja u 20 fir-Renju Unit.

4213 fil-Ġermanja, 23 fl-Italja, 29 fil-Latvja, u 20 fir-Renju Unit.

43“L’action de La Douane dans la lutte contre les fraudes et trafics. Communication au Président de l’Assemblée nationale pour le Comité d’évaluation et de contrôle des politiques publiques. Janvier 2015”.

44Prevista fil-Konvenzjoni ta’ Napli II imfassla abbażi tal-Artikolu K.3 tat-Trattat tal-UE, dwar l-assistenza reċiproka u l-kooperazzjoni bejn l-amministrazzjonijiet doganali.

45Id-Direttiva tal-Kunsill 2013/43/UE tat-22 ta’ Lulju 2013 li temenda d-Direttiva 2006/112/KE dwar is-sistema komuni ta’ taxxa fuq il-valur miżjud, rigward applikazzjoni fakultattiva u temporanja tal-mekkaniżmu tar-reverse charge fir-rigward ta’ fornimenti ta’ ċerti prodotti u servizzi li jistgħu jkunu suġġetti għal frodi (ĠU L 201, 26.7.2013, p. 4).

46L-OECD “Consumption Taxation of Cross-Border Services and Intangible Property in the Context of E-Commerce” (Tassazzjoni fuq il-Konsum ta’ Servizzi u Propjretà Intanġibbli Transkonfinali fil-Kuntest tal-Kummerċ Elettroniku), 2001.

47Bundesrechnungshof, 2013 Bemerkungen – Weitere Prüfungsergebnisse Nr. 11 “Ausländische Internetanbieter zutreffend besteuern”.

48Id-dikjarazzjoni tas-Sur Van Heuckelom fil-Konferenza dwar il-Frodi tal-VAT ospitata mill-MEP Ingeborg Grässle u mill-MEP Benedek Javor fl-4 ta’ Frar 2015 fil-Parlament Ewropew fi Brussell (http://antikorrupcio.hu/en/vat-fraud-in-the-eu-member-states/).

49Id-dokumenti tal-Kunsill Ewropew: 12623/5/13 tas-16 ta’ Settembru 2013; 16071/1/14 tal-20 ta’ Marzu 2015; u 9368/15 tal-1 ta’ Ġunju 2015.

50Laqgħa strateġika dwar il-frodi tal-VAT ospitata mill-Eurojust f’Marzu 2011, Cfr. Id-dokument tal-Kunsill 11570/11 tas-17 ta’ Ġunju 2011.

51Id-dokument tal-Kunsill 12978/14 tat-22 ta’ Settembru 2014.

52Rapport tas-CCWP jirrakkomanda li l-awtoritajiet doganali jkollhom rwol aktar attiv fil-Eurofisc WF 3. Ara d-dokument tal-Kunsill 16071/1/14 tal-20 ta’ Marzu 2015.

53Minn EUR 1.1 biljun fl-2001 għal EUR 159 miljun fl-2003. Sors: Ondersteuningscel (BTW fraude) – Cellule de soutien (Fraude TVA). Ara r-“Rapport annuel des Finances 2003”. Ara wkoll “Fraude intracommunautaire à la TVA. Audit de suivi réalisé en collaboration avec les cours des comptes des Pays-Bas et d’Allemagne. Rapport de la Cour des comptes transmis à la Chambre des représentants”. Brussell, Settembru 2012.

54House of Lords, it-12-il Rapport tas-Sessjoni 2012–2013 tal-Kumitat tal-Unjoni Ewropea “The Fight Against Fraud on the EU’s Finances” (Il-Ġlieda Kontra l-Frodi fuq il-Finanzi tal-UE).

55Abbozz ta’ Konklużjonijiet tal-Kunsill dwar il-ħolqien u l-implimentazzjoni ta’ ċiklu tal-politika tal-UE għall-kriminalità internazzjonali serja u organizzata, id-dokument 15358/10 COSI 69 ENFOPOL 298 CRIMORG 185 ENFOCUSTOM 94.

56Valutazzjoni tat-Theddid Gravi tal-Kriminalità Organizzata (SOCTA) mwettqa fl-2013.

57Laqgħa strateġika dwar il-frodi tal-VAT ospitata mill-Eurojust f’Marzu 2011, Cfr. Id-dokument 11570/11 tas-17 ta’ Ġunju 2011 tal-Kunsill tal-UE.

58COM(2012) 363 final tal-11 ta’ Lulju 2012 “Proposta għal Direttiva tal-Parlament Ewropew u tal-Kunsill dwar il-ġlieda kontra l-frodi li jaffettwaw l-interessi finanzjarji tal-Unjoni permezz tal-liġi kriminali”.

59Il-Konvenzjoni tas-26 ta’ Lulju 1995 dwar il-protezzjoni tal-interessi finanzjarji tal-Komunitajiet Ewropej u ż-żewġ protokolli tagħha (l-Att tal-Kunsill tad-19 ta’ Ġunju 1997 u l-Att tal-Kunsill tas-27 ta’ Settembru 1996).

Konklużjonijiet u rakkomandazzjonijiet

112

Dan l-awditu indirizza l-mistoqsija dwar jekk l-UE hijiex qed tindirizza l-frodi intra-Komunitarja tal-VAT b’mod effettiv. Maġġoranza kbira tal-Istati Membri, li huma l-benefiċjarji prinċipali tad-dħul mill-VAT, esprimew sodisfazzjon bil-mod ta’ kif ġiet stabbilita s-sistema attwali u japprezzaw il-benefiċċji mill-kooperazzjoni reċiproka. Madankollu, l-Istati Membri indikaw oqsma tas-sistema li jeħtieġu titjib ulterjuri. Barra minn hekk, l-awditu sab dgħufijiet importanti li jindikaw li s-sistema mhijiex effettiva biżżejjed. Jeħtieġ li dawn id-dgħufijiet jiġu indirizzati. Fil-passat, il-Kummissjoni pproponiet bosta miżuri leġiżlattivi li jippermettu li l-Istati Membri jtejbu l-qafas għall-iskambju ta’ informazzjoni bejn l-awtoritajiet tat-taxxa tagħhom biex tiġi miġġielda l-frodi intra-Komunitarja tal-VAT⁶⁰, iżda l-Istati Membri għadhom ma aċċettawhomx kollha. Għaldaqstant, jinħtieġu inizjattivi leġiżlattivi ġodda u inizjattivi oħra bħalma huwa ssuġġerit fir-rakkomandazzjonijiet li ġejjin:

Kejl tal-effettività tas-sistema

113

In-nuqqas ta’ data kumparabbli u n-nuqqas ta’ indikaturi rilevanti adegwati għall-kejl tal-prestazzjoni tal-Istati Membri jaffettwaw b’mod avvers l-effettività tas-sistema tal-UE fl-indirizzar tal-frodi intra-Komunitarja tal-VAT (ara l-paragrafi 19 sa 25).

Rakkomandazzjoni 1

Il-Kummissjoni għandha tibda sforz koordinat mill-Istati Membri biex tiġi stabbilita sistema komuni ta’ stimar tad-daqs tal-frodi intra-Komunitarja tal-VAT, li tippermetti li l-Istati Membri jevalwaw il-prestazzjoni tagħhom f’termini ta’ tnaqqis tal-inċidenza ta’ frodi intra-Komunitarja tal-VAT, ta’ żieda fid-detezzjoni ta’ frodi u ta’ żieda fl-irkupru tat-taxxa wara d-detezzjoni ta’ frodi. Din is-sistema tista’ tibni fuq il-prattiki li diġà jintużaw f’xi Stati Membri.

Huwa kruċjali li jsiru kontroverifiki tad-data doganali mad-data dwar il-VAT

114

L-awditu wera li mhuwiex possibbli li jsiru kontroverifiki bejn l-importazzjonijiet taħt il-proċedura doganali 42 u d-dikjarazzjonijiet rikapitulattivi tal-VAT minħabba li l-awtoritajiet doganali ma jibagħtux din id-data lill-awtoritajiet tat-taxxa, u n-negozjanti mhumiex obbligati jirrappurtaw il-provvisti intra-Komunitarji separatament fid-dikjarazzjonijiet rikapitulattivi tal-VAT wara dawn l-importazzjonijiet. Barra minn hekk, mhux l-Istati Membri kollha jiskambjaw id-data dwar importazzjonijiet riskjużi taħt il-proċedura doganali 42 permezz tal-qasam ta’ ħidma 3 tal-Eurofisc. (Ara l-paragrafi 76 sa 85).

Rakkomandazzjoni 2

L-awtoritajiet doganali tal-Istati Membri għandhom jibagħtu data dwar l-importazzjonijiet taħt il-proċedura doganali 42 lill-awtoritajiet tat-taxxa u jimplimentaw miżuri oħra tal-mudell ta’ kontroll tagħna dwar il-proċedura doganali 42 (ara l-Anness III).

Rakkomandazzjoni 3

Il-Kummissjoni għandha tipproponi emendi leġiżlattivi li jippermettu li jsiru kontroverifiki effettivi bejn id-data doganali u d-data fiskali.

Titjib tas-sistema ta’ twissija bikrija tal-Eurofisc biex negozjanti b’riskju għoli jkunu aktar fil-mira

115

L-Istati Membri jqisu li l-Eurofisc hija sistema ta’ twissija bikrija effiċjenti, iżda lmentaw li l-iskambju ta’ informazzjoni mhijiex faċli għall-utent, l-iskambji ta’ data jimxu bil-mod, u mhux dejjem ikunu mmirati tajjeb. L-awditu fi Stati Membri magħżula sab ukoll li l-ipproċessar tad-data u l-aċċess għal informazzjoni kien proċess twil u diffiċli, li jiddependi fuq spreadsheets tal-Excel li jitqassmu lill-uffiċjali ta’ kollegament tal-Istati Membri, bir-riskju li tiġi trażmessa informazzjoni inkompleta jew skorretta. Il-feedback spiss jingħata lill-pajjiż ta’ oriġini b’dewmien sostanzjali (ara l-paragrafi 48 sa 55).

Rakkomandazzjoni 4

Il-Kummissjoni għandha tirrakkomanda li l-Istati Membri:

(a)jintroduċu analiżi komuni tar-riskju li tinkludi l-użu ta’ Analiżi tan-Netwerks Soċjali biex jiġi żgurat li l-informazzjoni skambjata permezz tal-Eurofisc tkun immirata tajjeb fuq il-frodi;

(b)itejbu l-veloċità u l-frekwenza ta’ dawn l-iskambji ta’ informazzjoni;

(c)jużaw ambjent tal-IT li jkun affidabbli u faċli għall-utent għal dawn l-iskambji ta’ informazzjoni;

(d)jistabbilixxu indikaturi u miri rilevanti biex titkejjel il-prestazzjoni tal-Oqsma ta’ Ħidma differenti; u

(e)jipparteċipaw fl-Oqsma ta’ Ħidma kollha tal-Eurofisc.

Titjib tal-qafas legali eżistenti

116

Il-proposta tal-Kummissjoni dwar obbligazzjoni in solidum f’każijiet ta’ kummerċ transkonfinali ma ġietx adottata mill-Kunsill. Dan inaqqas id-deterrenza kontra l-kummerċ ma’ negozjanti frodulenti. L-implimentazzjoni tad-Direttiva dwar il-VAT fir-rigward tal-perjodu ta’ preżentazzjoni tad-dikjarazzjonijiet rikapitulattivi mhijiex uniformi fost l-Istati Membri, u b’hekk dan iżid il-piż amministrattiv fuq negozjanti li joperaw f’aktar minn Stat Membru wieħed (ara l-paragrafi 73 sa 75).

Rakkomandazzjoni 5

Il-Kunsill għandu japprova l-proposta tal-Kummissjoni dwar obbligazzjoni in solidum.

Rakkomandazzjoni 6

Il-Kummissjoni għandha tipproponi li d-Direttiva dwar il-VAT tiġi emendata bil-ħsieb li tinkiseb armonizzazzjoni ulterjuri tal-obbligi ta’ rappurtar dwar il-VAT, tal-Istati Membri, għal provvisti intra-Komunitarji ta’ oġġetti u servizzi.

117

L-evidenza turi li mal-introduzzjoni ta’ reverse charge fi Stat Membru wieħed jew aktar, il-frodaturi jmorru fl-Istat Membru fejn ir-reverse charge ma tiġix applikata. (Ara l-paragrafi 86 sa 89).

Rakkomandazzjoni 7

Il-Kummissjoni għandha tħeġġeġ lill-Istati Membri biex jikkoordinaw aħjar il-politiki tagħhom dwar ir-reverse charges, kif sar diġà, pereżempju, fl-iskema għan-negozjar ta’ emissjonijiet.

Titjib tal-arranġamenti ta’ kooperazzjoni amministrattiva

118

Il-Kummissjoni pproponiet bosta miżuri leġiżlattivi li jippermettu li l-Istati Membri jistabbilixxu qafas adegwat għall-iskambju ta’ informazzjoni bejn l-awtoritajiet tat-taxxa tagħhom biex tiġi miġġielda l-frodi intra-Komunitarja tal-VAT, iżda l-użu tagħhom fost l-Istati Membri għadu baxx u jeħtieġ li xi wħud minnhom jissaħħu jew jiġu applikati b’mod aktar konsistenti (ara l-paragrafi 26 sa 47 u 56 sa 70).

Rakkomandazzjoni 8

Fil-kuntest tal-evalwazzjoni tagħha tal-arranġamenti ta’ kooperazzjoni amministrattiva, il-Kummissjoni għandha twettaq żjarat ta’ monitoraġġ fl-Istati Membri magħżula fuq bażi ta’ riskju. Dawn iż-żjarat ta’ monitoraġġ għandhom jiffukaw fuq it-titjib tal-puntwalità tar-risposti tal-Istati Membri għal talbiet għal informazzjoni, l-affidabbiltà tal-VIES, il-veloċità tal-Kontrolli Multilaterali, u s-segwitu għas-sejbiet tar-rapporti preċedenti tagħha dwar il-kooperazzjoni amministrattiva.

Rakkomandazzjoni 9

L-Istati Membri li għadhom ma għamlux dan, għandhom jimplimentaw Numru ta’ Identifikazzjoni tal-VAT fuq żewġ livelli (Numru ta’ Identifikazzjoni tal-VAT allokat lil negozjanti li jixtiequ jkunu involuti f’kummerċ intra-Komunitarju li jkun differenti min-Numru ta’ Identifikazzjoni tal-VAT domestiku) u jwettqu l-kontrolli previsti fl-Artikolu 22 tar-Regolament Nru 904/2010 filwaqt li jipprovdu konsulenza bla ħlas lin-negozjanti.

Rakkomandazzjoni 10

L-Istati Membri għandhom jibagħtu avviżi ta’ tqegħid fil-mora lil negozjanti involuti fi ktajjen frodulenti biex jiffaċilitaw l-applikazzjoni tal-Każistika tal-Qorti tal-Ġustizzja tal-UE (QtĠ-UE) fil-Każijiet Kittel/Mecsek u jirrifjutaw jew id-dritt għal tnaqqis tat-taxxa fuq ix-xiri jew inkella d-dritt għal provvista b’rata żero, ibbażat fuq il-fatt li n-negozjant kien jaf jew kellu jkun jaf li t-tranżazzonijiet tiegħu kienu konnessi ma’ telf frodulenti ta’ taxxa.

119

L-Istati Membri jeħtieġu informazzjoni minn pajjiżi mhux tal-UE biex jinfurzaw il-ġbir tal-VAT fuq servizzi B2C permezz tal-kummerċ elettroniku u fuq prodotti intanġibbli pprovduti permezz tal-internet. (Ara l-paragrafi 90 sa 92).

Rakkomandazzjoni 11

Biex isaħħu l-kooperazzjoni ma’ pajjiżi mhux tal-UE u jinfurzaw il-ġbir tal-VAT fuq servizzi B2C permezz tal-kummerċ elettroniku u fuq prodotti intanġibbli pprovduti minnhom, l-Istati Membri għandhom:

(a)jawtorizzaw lill-Kummissjoni biex tinnegozja Arranġamenti ta’ Assistenza Reċiproka mal-pajjiżi fejn il-biċċa l-kbira mill-fornituri ta’ servizzi diġitali huma stabbiliti, u biex tiffirma dawn l-arranġamenti; u

(b)għal dawk l-Istati Membri li jappartjenu għall-OECD, jiffirmaw u jimplimentaw il-Konvenzjoni tal-OECD dwar l-Assistenza Amministrattiva (Reċiproka) fil-Qasam Fiskali sabiex jiskambjaw informazzjoni dwar fornituri ta’ servizzi diġitali ma’ pajjiżi terzi.

Titjib tal-kooperazzjoni bejn l-awtoritajiet amministrattivi, ġudizzjarji u tal-infurzar tal-liġi

120

Il-frodi intra-Komunitarja tal-VAT spiss hija marbuta ma’ strutturi kriminali organizzati. Dan jindika l-ħtieġa li jiġi adottat approċċ komuni u multidixxiplinarju aħjar biex tiġi indirizzata l-frodi intra-Komunitarja tal-VAT. Madankollu, hemm għadd ta’ awtoritajiet u korpi b’kompetenzi li jikkoinċidu, li jiġġieldu kontra l-frodi intra-Komunitarja tal-VAT, u li mhumiex qed jikkooperaw u jiskambjaw informazzjoni bis-sħiħ ma’ xulxin minħabba limitazzjonijiet legali (ara l-paragrafi 93 sa 102).

Rakkomandazzjoni 12

Il-Kummissjoni u l-Istati Membri għandhom jeliminaw ostakli legali li jipprevienu l-iskambju ta’ informazzjoni bejn l-awtoritajiet amministrattivi, ġudizzjarji u tal-infurzar tal-liġi fil-livell nazzjonali u f’dak tal-UE. B’mod partikolari, l-OLAF u l-Europol għandu jkollhom aċċess għad-data tal-VIES u tal-Eurofisc u l-Istati Membri għandhom jibbenefikaw mill-informazzjoni ta’ intelligence li huma jipprovdu.

121

Wieħed mill-elementi eżistenti ta’ approċċ multidixxiplinarju fil-livell tal-UE huwa l-Pjanijiet ta’ Azzjoni Operazzjonali (OAPs) stabbiliti mill-Istati Membri u ratifikati mill-Kunsill taħt l-umbrella tal-inizjattiva EMPACT, li jkopru l-perjodu 2014-17. Madankollu, il-vijabbiltà u s-sostenibbiltà tal-OAPs jinsabu f’riskju minħabba f’nuqqas ta’ finanzjament mill-UE (ara l-paragrafi 104 sa 109).

Rakkomandazzjoni 13

Il-Kummissjoni għandha tiżgura s-sostenibbiltà tal-OAPs taħt l-inizjattiva EMPACT billi tipprovdi biżżejjed riżorsi finanzjarji.

122

Il-frodi tal-VAT tista’ ma tiġix ikkastigata minħabba f’kunflitti negattivi ta’ ġurisdizzjoni jekk id-Direttiva dwar il-PIF u r-Regolament tal-UPPE ma jinkludux il-VAT fi ħdan il-kamp ta’ applikazzjoni tagħhom (ara l-paragrafi 110 sa 111). Il-frodi tal-VAT tista’ ma tiġix ikkastigata wkoll minħabba f’perjodi ta’ limitazzjoni qosra wisq, kif enfasizzat mill-Qorti tal-Ġustizzja fis-sentenza tagħha tat-8 ta’ Settembru 2015 (il-kawża C-105/14 Taricco). Kif ġie deċiż mill-Qorti tal-Ġustizzja tal-UE, il-frodi tal-VAT taffettwa l-interessi finanzjarji tal-UE.

Rakkomandazzjoni 14

Il-Parlament Ewropew u l-Kunsill għandhom:

(a)jinkludu l-VAT fi ħdan il-kamp ta’ applikazzjoni tad-Direttiva proposta dwar il-ġlieda kontra l-frodi li taffettwa l-interessi finanzjarji tal-Unjoni permezz tal-liġi kriminali (id-Direttiva dwar il-PIF) u tar-Regolament dwar l-istabbiliment tal-Uffiċċju tal-Prosekutur Pubbliku Ewropew; u

(b)jagħtu kompetenzi ċari u għodod lill-OLAF biex jinvestiga l-frodi intra-Komunitarja tal-VAT.

Dan ir-Rapport ġie adottat mill-Awla IV, immexxija mis-Sur Milan Martin CVIKL, Membru tal-Qorti tal-Awdituri, fil-Lussemburgu fil-laqgħa tagħha tal-15 ta’ Diċembru 2015.

Għall-Qorti tal-Awdituri

Vítor Manuel da SILVA CALDEIRA
President

60Pereżempju, il-proposta tal-Kummissjoni tal-20.7.2004 għal Regolament tal-Parlament Ewropew u tal-Kunsill dwar għajnuna amministrattiva reċiproka għall-ħarsien tal-interessi finanzjarji tal-Komunità kontra l-frodi u kwalunkwe attività illegali oħra (il-proposta KUMM(2004) 509 emendata bil-proposta COM(2006) 473 finali).

Annessi

Anness I

Approċċ tal-awditjar fil-livell tal-Kummissjoni

Aħna wettaqna l-awditu fil-Kummissjoni f’żewġ stadji, stadju ta’ tħejjija u x-xogħol tal-awditjar fuq il-post.

1Matul l-istadju ta’ tħejjija, wettaqna żjarat ta’ ġbir ta’ informazzjoni fid-DĠ Tassazzjoni u Unjoni Doganali u fl-OLAF. Aħna ddiskutejna l-metodoloġija tal-awditjar (mistoqsijiet, kriterji u standards tal-awditjar), inkluża l-metodoloġija tal-awditjar fl-Istati Membri, u rċevejna l-feedback u s-suġġerimenti tal-Kummissjoni. Id-DĠ Tassazzjoni u Unjoni Doganali ta aċċess lill-awdituri għad-database prinċipali dwar l-importazzjonijiet, id-database websurveillance 2. Aħna ddiskutejna r-rwoli u l-isfidi prinċipali ta’ kull DĠ fil-ġlieda kontra l-frodi tal-VAT u ġbarna d-dokumenti rilevanti.

Aħna eżaminajna informazzjoni pertinenti dwar il-prestazzjoni, bħad-dikjarazzjoni ta’ attività tad-DĠ Tassazzjoni u Unjoni Doganali li takkumpanja l-abbozz preliminari tal-baġit għall-2013 u r-Rapport Annwali tal-Attività 2013 tad-DĠ Tassazzjoni u Unjoni Doganali, flimkien mal-istatus tal-implimentazzjoni tal-istrateġija tal-UE kontra l-frodi tal-VAT u r-rapporti tal-Kummissjoni għall-2014 dwar il-kooperazzjoni amministrattiva fil-qasam tal-VAT u dwar l-effettività tal-ġbir tal-VAT.

Aħna wettaqna wkoll żjarat ta’ ġbir ta’ informazzjoni għand il-presidenza tal-Eurofisc, għand il-Europol u għand il-Eurojust, fejn ippreżentajna l-awditu, iddiskutejna r-rwoli, ir-responsabbiltajiet u l-isfidi rispettivi tagħhom fil-ġlieda kontra l-frodi tal-VAT, u ġbarna d-dokumenti u l-informazzjoni rilevanti.

Aħna għamilna żjara ta’ ġbir ta’ informazzjoni fl-OECD u ddiskutejna mistoqsijiet rilevanti għall-awditu, bħall-proporzjon tal-introjtu mill-VAT, l-assistenza reċiproka u l-iskambji ta’ informazzjoni dwar kwistjonijiet tat-taxxa, il-frodi b’negozjant nieqes, l-MLCs, l-awditi konġunti, u t-tassazzjoni ta’ servizzi u prodotti intanġibbli pprovduti diġitalment (kummerċ elettroniku). Aħna eżaminajna r-rapporti u l-linji gwida l-aktar reċenti tal-OECD li huma rilevanti għall-VAT.

Aħna eżaminajna u ddiskutejna, mar-rappreżentanti tal-Grupp ta’ Ħidma dwar il-VAT tal-Istituzzjonijiet Supremi tal-Awditjar tal-UE, l-attivitajiet tal-awditjar tagħhom relatati mal-VAT, kemm dawk l-aktar reċenti, kif ukoll dawk li għadhom għaddejjin.

2Matul ix-xogħol tal-awditjar fuq il-post aħna ppreżentajna r-riżultati tal-istħarriġ fl-Istati Membri lill-Kummissjoni. Aħna ppreżentajna wkoll il-kwestjonarju ġenerali indirizzat lill-Kummissjoni. Dan il-kwestjonarju ġenerali kien jittratta l-iżviluppi attwali u ġabar evidenza tal-attivitajiet tal-Kummissjoni fl-oqsma tal-kooperazzjoni amministrattiva, tas-segwitu għar-Rapport Speċjali tagħna dwar il-proċedura doganali 42, tar-reverse charge, tal-kummerċ elettroniku u tal-effettività tal-ġbir tal-VAT, inkluża l-kooperazzjoni bejn l-awtoritajiet amministrattivi, ġudizzjarji u tal-infurzar tal-liġi fost l-Istati Membri u l-korpi Ewropej. Dan il-kwestjonarju ġenerali rrispondew għalih id-DĠ Baġit, id-DĠ Migrazzjoni u Affarijiet Interni, id-DĠ Ġustizzja u Konsumaturi, l-OLAF u d-DĠ Tassazzjoni u Unjoni Doganali.

Biex nivvalutaw l-effettività tal-kooperazzjoni bejn l-awtoritajiet amministrattivi, ġudizzjarji u tal-infurzar tal-liġi aħna indirizzajna lill-Kunsill u eżaminajna d-dokumenti prinċipali tiegħu fir-rigward tal-EMPACT, l-OAPs u l-proċedura doganali 42.

Aħna bgħatna t-tieni kwestjonarju lid-DĠ Tassazzjoni u Unjoni Doganali biex nivverifikaw jekk il-Kummissjoni kinitx tat segwitu b’mod debitu lit-traspożizzjoni, mill-Istati Membri, tad-diversi emendi għad-Direttiva dwar il-VAT li jindirizzaw il-frodi tal-VAT.

Aħna ddiskutejna, mad-DĠ Tassazzjoni u Unjoni Doganali, il-metodoloġija segwita mill-kuntrattur tal-Kummissjoni fl-istudji disponibbli biex jagħmel stima tad-diskrepanza fil-VAT. Aħna bgħatna wkoll it-tielet kwestjonarju lid-DĠ Tassazzjoni u Unjoni Doganali biex nivvalutaw din il-metodoloġija u staqsejna mistoqsijiet rilevant dwar dan is-suġġett lill-awtoritajiet tat-taxxa tal-Italja, tal-Latvja u tar-Renju Unit.

Fl-OLAF aħna ġbarna evidenza għall-awditjar fir-rigward tal-JCOs rilevanti u l-investigazzjonijiet dwar il-proċedura doganali 42 u s-sottovalutazzjoni.

Fl-Istati Membri li nżaru aħna intervistajna l-uffiċjali ta’ kollegament tal-Fiscalis. Aħna eżaminajna wkoll ir-rapporti ta’ nofs it-terminu u r-rapporti finali dwar l-evalwazzjoni tal-Fiscalis 2013, flimkien mal-output tal-Gruppi ta’ Proġetti tal-Fiscalis li huwa rilevanti għall-ġlieda kontra l-frodi tal-VAT, u fl-Istati Membri li nżaru wettaqna testijiet fuq kampjun ta’ għodod amministrattivi ffinanzjati mill-Fiscalis (ara l-Anness II).

Anness II

Approċċ tal-awditjar fil-livell tal-awtoritajiet doganali u tat-taxxa fl-Istati Membri

Aħna wettaqna wkoll l-awditu fl-Istati Membri f’żewġ stadji, stadju ta’ tħejjija u x-xogħol tal-awditjar fuq il-post.

1Matul l-istadju ta’ tħejjija bgħatna stħarriġ lill-Uffiċjali Ċentrali ta’ Kollegament tat-28 Stat Membru kollha li huma inkarigati mill-kooperazzjoni amministrattiva. B’dan l-istħarriġ aħna sirna nafu l-fehmiet tal-Istati Membri dwar l-effettività tal-kooperazzjoni amministrattiva fil-qasam tal-indirizzar tal-frodi tal-VAT relatata ma’ tranżazzjonijiet intra-Komunitarji.

Aħna eżaminajna wkoll ir-rapporti annwali tal-attività tal-Eurofisc li kienu disponibbli, l-istatistika dwar il-kooperazzjoni amministrattiva, is-sinjali ta’ frodi tal-Eurofisc, il-messaġġi O_MCTL u l-importazzjonijiet taħt il-proċedura doganali 42.

2Matul ix-xogħol tal-awditjar fuq il-post, aħna żorna l-awtoritajiet doganali u tat-taxxa tal-Ġermanja, l-Ungerija, l-Italja, il-Latvja u r-Renju Unit, u intervistajna lill-Uffiċjali Ċentrali ta’ Kollegament u lil awtoritajiet oħra inkarigati mill-VIES, mill-Eurofisc, mill-Fiscalis u mill-MLCs, bl-użu ta’ kwestjonarju biex għall-ġbir ta’ evidenza dwar dawn l-oqsma.

F’kull Stat Membru aħna għażilna kampjun ta’ reġistrazzjonijiet fil-VIES, ta’ għodod tal-kooperazzjoni amministrattiva u ta’ tranżazzjonijiet intra-Komunitarji. Intagħżel total ta’ 110 partita f’kull Stat Membru, bl-approċċ li ġej:

(a)biex jiġi vverifikat jekk il-VIES tissodisfax ir-rekwiżiti ta’ kompletezza, eżattezza u puntwalità stabbiliti fl-Artikoli 22 u 23 tar-Regolament tal-Kunsill Nru 904/2010, aħna għażilna żewġ kampjuni:

(i)kampjun aleatorju ta’ messaġġi O_MCTL mibgħuta (10) u riċevuti (10) mill-Istat Membru fl-ewwel nofs tal-2014; u

(ii)kampjun aleatorju ta’ 10 fajls ta’ negozjanti rreġistrati fil-VIES għall-ewwel darba fl-2013;

(b)biex jiġu vverifikati kemm l-effettività tal-iskambji ta’ informazzjoni fuq talba kif ukoll il-konformità tagħhom mal-Artikoli 7 sa 12, aħna għażilna kampjun aleatorju ta’ talbiet mis-SCAC mibgħuta (10) u riċevuti (10) fl-2013;

(c)biex jiġi ċċekkjat kemm hija effettiva l-kooperazzjoni tal-Istati Membri ma’ xulxin u l-konformità tagħhom mal-Artikoli 29 u 30, aħna għażilna kampjun, ibbażat fuq ir-riskju, ta’ ħames MLCs fejn l-awtoritajiet tat-taxxa tal-Istat Membru li nżar ħadu l-inizjattiva, u ħames MLCs fejn l-awtoritajiet tat-taxxa tal-Istat Membru li nżar ipparteċipaw fuq talba ta’ Stati Membri oħra. Il-kampjun kien jirreferi għas-sena 2013 u, jekk id-daqs minimu tal-kampjun ma ntlaħaqx, għas-snin preċedenti u ta’ wara;

(d)biex tiġi ċċekkjata l-effettività tal-Eurofisc WF1 aħna għażilna kampjun, ibbażat fuq ir-riskju, ta’ 10 sinjali ta’ frodi, mibgħuta u riċevuti minn kull Stat Membru li nżar fl-2013; u

(e)bħala segwitu tal-awditu preċedenti tagħna dwar il-proċedura doganali 42 u biex jiġi ttestjat kif l-awtoritajiet doganali u dawk tat-taxxa qed jikkooperaw ma’ xulxin u ma’ awtoritajiet oħra tal-Istati Membri, eż. bl-użu, meta meħtieġ, tal-Eurofisc WF3, u biex tiġi ċċekkjata l-kompletezza tad-data tal-VIES, aħna għażilna kampjun, ibbażat fuq ir-riskju, ta’ 30 importazzjoni taħt il-proċedura doganali.

Fl-aħħar nett, aħna eżaminajna r-rapporti disponibbli ta’ awditi dwar il-Eurofisc imwettqa mill-Istituzzjonijiet Supremi tal-Awditjar tal-Ġermanja, tal-Ungerija u tal-Awstrija.

Anness III

Il-mudell ta’ kontroll tal-QEA fuq il-proċedura doganali 42

Dan il-mudell ta’ kontroll ġie adottat mill-Qorti fir-Rapport Speċjali Nru 13/2011 tagħha.

1Indikazzjoni obbligatorja, fil-kaxxa 44 tad-DAU, ta’ Numru ta’ Identifikazzjoni validu tal-VAT, kemm tal-importatur (jew tar-rappreżentant fiskali tiegħu) u kemm tal-klijent jew tal-importatur innifsu fil-każ ta’ trasferimenti fl-Istat Membru tad-destinazzjoni. Verifikazzjoni VIES tal-validità ta’ dawn in-Numri ta’ Identifikazzjoni tal-VAT qabel ir-rilaxx tal-oġġetti għal ċirkulazzjoni ħielsa. Inkella, il-VAT tiġi dovuta mal-importazzjoni.

2Referenza għall-evidenza tat-trasport intenzjonat lill-Istat Membru tad-destinazzjoni, eż. in-Numru tad-dokument tat-trasport u l-kodiċi tal-pajjiż tad-destinazzjoni jintwerew, rispettivament, fil-kaxex Numru 44 u 17(a) tad-DAU. Inkella d-dikjarazzjoni doganali għandha tiġi kkoreġuta.

3L-awtoritajiet doganali jivverifikaw ex post, bl-użu ta’ tekniki xierqa ta’ ġestjoni tar-riskju, li t-trasport lill-Istat Membru tad-destinazzjoni indikat fil-kaxxa 17(a) tad-DAU verament seħħ ftit wara l-importazzjoni, li l-oġġetti pprovduti lill-Istat Membru tad-destinazzjoni huma l-istess bħall-oġġetti importati, li l-importatur u l-fornitur tal-oġġetti huma l-istess persuna, u li l-valutazzjoni doganali u l-ammont taxxabbli tal-VAT huma korretti. Jekk ir-rekwiżiti ta’ hawn fuq ma jiġux issodisfati, il-VAT tiġi rkuprata ex post. Fejn ikun hemm dikjarazzjoni insuffiċjenti tal-ammont taxxabbli, l-awtoritajiet tat-taxxa jitolbu lin-negozjant biex jikkoreġi l-valur tal-provvisti intra-Komunitarji jew tat-trasferimenti intra-Komunitarji ta’ oġġetti korrispondenti fid-dikjarazzjoni rikapitulattiva, jekk dan ikun meħtieġ.

4Skambju awtomatiku ta’ informazzjoni, bejn l-awtoritajiet tat-taxxa u doganali tal-Istat Membru tal-importazzjoni, dwar dawn l-importazzjonijiet.

5L-awtoritajiet tat-taxxa tal-Istat Membru tal-importazzjoni jinnotifikaw importazzjonijiet riskjużi, kemm jista’ jkun malajr, lill-Istat Membru tad-destinazzjoni permezz tal-qasam ta’ ħidma tlieta tal-Eurofisc.

6L-awtoritajiet tat-taxxa jqabblu l-informazzjoni li jirċievu mill-awtoritajiet doganali mad-dikjarazzjoni rikapitulattiva tal-VAT ippreżentata mill-importatur (jew mir-rappreżentant fiskali tiegħu) sabiex tiġi żgurata l-kompletezza/l-eżattezza ta’ din tal-aħħar. Jekk l-ammonti rrappurtati fiha jkunu inqas mill-ammont taxxabbli tal-VAT tal-importazzjonijiet, is-sistema fiskali tal-ġestjoni tar-riskju għandha tiddeċiedi jekk tkunx meħtieġa investigazzjoni ulterjuri tad-differenza b’kont meħud tal-fatturi tar-riskju li jirriżultaw fil-każ.

7Fejn id-dikjarazzjoni rikapitulattiva ma tiġix ippreżentata jew l-informazzjoni fiha ma tkunx kompleta/eżatta, l-awtoritajiet tat-taxxa fl-Istat Membru tad-destinazzjoni jiġu infurmati bl-użu tal-arranġamenti ta’ kooperazzjoni amministrattiva.

8L-awtoritajiet tat-taxxa fl-Istat Membru tad-destinazzjoni jqabblu l-informazzjoni riċevuta mill-Istati Membri l-oħra mad-dikjarazzjonijiet tal-VAT ippreżentati mill-klijent (l-akkwirent) jew l-importatur innifsu fil-każ ta’ trasferimenti.

Risposta tal-Kummissjoni

Sommarju eżekuttiv

IV (a)

Ara t-tweġiba tal-Kummissjoni għall-paragrafu V. (b).

Il-Kummissjoni tikkunsidra li l-arranġamenti dettaljati dwar il-verifiki biex tiġi implimentata l-leġiżlazzjoni tal-Unjoni jaqgħu taħt ir-responsabilità tal-Istati Membri (SM). B’mod ġenerali, il-Kummissjoni ġibdet l-attenzjoni tal-Istati Membri dwar l-importanza ta’ verifiki effettivi għall-ġbir tal-VAT.

V (a)

Il-Kummissjoni taċċetta din ir-rakkomandazzjoni.

Il-Kummissjoni tinnota li l-informazzjoni disponibbli fl-Istati Membri dwar id-daqs tal-frodi intra-Komunitarja tal-VAT hija limitata ħafna. Huma ftit ferm il-pajjiżi li jistmaw id-daqs tal-frodi intra-Komunitarja; iżda anki dawn il-pajjiżi ma jippubblikawx il-metodoloġija użata u l-istimi nfushom huma fil-parti kbira tagħhom kunfidenzjali.

Il-Kummissjoni ħadet azzjonijiet speċifiċi sabiex ittejjeb l-istimi:

–Is-servizzi tal-Kummissjoni (id-DĠ ESTAT u d-DĠ TAXUD) qed jaħdmu fuq Memorandum ta’ Qbil (MoU) biex jiddefinixxu aħjar l-oqsma ta’ kooperazzjoni futura bil-għan li jesploraw id-data u l-metodi tal-istimi tad-distakk fiskali u tal-indikaturi oħrajn għall-evażjoni u l-evitar tat-taxxa.

–Il-Grupp tal-Proġett dwar id-Diskrepanza Fiskali ġie stabbilit fl-ambitu tal-programm Fiscalis 2020 għall-kondiviżjoni tal-għarfien u biex ikun hemm skambju ta’ informazzjoni dwar il-metodoloġiji tal-istimi tad-distakk fiskali. Hawnhekk, jiġu kkunsidrati wkoll l-aspetti tal-istimar tal-frodi fiskali.

V (b)

Il-Kummissjoni ma taċċettax din ir-rakkomandazzjoni.

Il-Kummissjoni pprevediet leġiżlazzjoni li tiżgura li l-informazzjoni msemmija fl-Artikolu 143(2) tad-Direttiva 2006/11/KE tkun disponibbli fid-dikjarazzjoni fiskali¹. Il-Kummissjoni tikkunsidra li l-Istati Membri għandhom biżżejjed informazzjoni u li l-awtoritajiet kompetenti tal-Istati Membri għandhom aċċess għal din id-data sabiex iwettqu l-kontroverifiki effettivi bejn id-data doganali u dik tal-VAT.

Għall-iskambju ta’ informazzjoni transfruntiera, hemm oqfsa ġuridiċi ċari li huma stabbiliti kemm għall-awtoritajiet kompetenti tat-taxxa, kif ukoll għal dawk doganali. Fi ħdan in-netwerk Eurofisc, jiġi indirizzat ukoll saff addizzjonali ta’ skambju ta’ informazzjoni bejn l-awtoritajiet doganali u l-awtoritajiet tat-taxxa fil-kuntest tal-proċedura doganali 42.

Hija r-responsabilità tal-Istati Membri li jipprovdu għall-implimentazzjoni tal-leġiżlazzjoni tal-Unjoni u li jiġbru t-taxxi dovuti legalment. Għalhekk, il-Kummissjoni ma tirrikonoxxix il-ħtieġa ta’ leġiżlazzjoni addizzjonali.

V (c)

Il-Kummissjoni taċċetta r-rakkomandazzjoni. Hija diġà tipparteċipa fil-laqgħat tal-oqsma ta’ ħidma tal-Eurofisc u se tkompli tinkoraġġixxi lill-Istati Membri jtejjbu l-funzjonament tan-netwerk u l-effiċjenza tiegħu.

V (d)

Il-Kummissjoni ma taċċettax ir-rakkomandazzjoni.

Ara t-tweġiba għar-Rakkomandazzjoni 7.

V (e)

Il-Kummissjoni taċċetta r-rakkomandazzjoni. Hija diġà qed tagħti ħarsa lejn dawn il-kwistjonijiet waqt ir-rapporti ta’ evalwazzjoni tagħha li ġew ippreżentati f’fora differenti, fejn hija tinkoraġġixxi u tħeġġeġ lill-Istati Membri jtejjbu l-puntwalità tat-tweġibiet u l-affidabilità tad-data tal-VIES. Fir-rapporti li jmiss, il-Kummissjoni biħsiebha ssegwi r-rakkomandazzjonijiet tagħha u r-rakkomandazzjonijiet li jirriżultaw mill-gruppi tal-proġett Fiscalis.

V (f)

Il-Kummissjoni taċċetta r-rakkomandazzjoni sakemm din tkun indirizzata lejn is-Servizzi tagħha.

Ara t-tweġiba tal-Kummissjoni għar-rakkomandazzjoni 12.

Osservazzjonijiet

19

Fuq l-inizjattiva tal-Kummissjoni, ġie stabbilit il-Grupp ta’ Proġett dwar id-Distakk Fiskali fl-ambitu tal-programm Fiscalis 2020 għall-kondiviżjoni tal-għarfien u biex ikun hemm skambju ta’ informazzjoni dwar il-metodoloġiji tal-istimi tad-distakk fiskali. Dan il-Grupp ta’ Proġett jikkunsidra wkoll l-aspetti tal-istimar tal-frodi tat-taxxa.

20

L-informazzjoni disponibbli fl-Istati Membri dwar id-daqs tal-frodi intra-Komunitarja tal-VAT hija limitata. Normalment, il-ftit pajjiżi li jistmaw id-daqs tal-frodi intra-Komunitarja ma jagħmluhomx disponibbli pubblikament u l-metodoloġija applikata x’aktarx tkun kunfidenzjali.

22

Il-metodoloġija użata fir-riċerki hija bbażata fuq approċċ minn fuq għal isfel, peress li l-Kummissjoni m’għandha ebda aċċess għal data li tista’ tintuża biex tipproduċi stimi b’approċċ minn isfel għal fuq. L-iżvantaġġ tal-approċċ minn fuq għal isfel huwa li r-riżultati ma jistgħux jiġu evalwati skont is-setturi industrijali jew skont kriterji oħra (eż. frodi).

23

Il-Kummissjoni titlob data annwali dwar il-benefiċċji u r-riżultati tal-kooperazzjoni amministrattiva mal-mudell statistiku.

25

Kif issemma qabel, il-Kummissjoni ħadet azzjonijiet speċifiċi sabiex ittejjeb l-istimi:

–Is-servizzi tal-Kummissjoni (id-DĠ ESTAT u d-DĠ TAXUD) qed jaħdmu fuq Memorandum ta’ Qbil (MoU) biex jiddefinixxu aħjar l-oqsma ta’ kooperazzjoni futura bil-għan li jesploraw id-data u l-metodi għal stimi tad-distakk fiskali u għal indikaturi oħrajn għall-evażjoni u l-evitar tat-taxxa.

–ġie stabbilit il-Grupp tal-Proġett dwar id-Distakk Fiskali fl-ambitu tal-programm Fiscalis 2020 għall-qsim tal-għarfien u biex ikun hemm skambju ta’ informazzjoni dwar il-metodoloġiji tal-istimi tad-distakk fiskali. Il-Grupp ta’ Proġett jikkunsidra wkoll l-aspetti tal-istimar tal-frodi tat-taxxa.

30

Il-Kummissjoni temmen li jrid jinsab bilanċ bejn il-prontezza tat-tweġibiet u l-kwalità tagħhom. Madankollu, il-Kummissjoni diġà qajmet din il-kwistjoni mal-Istati Membri u stiednet lil dawk li għandhom l-ogħla rekord ta’ tweġibiet tard biex itejbu s-sitwazzjoni.

43

Il-Kummissjoni m’għandhiex aċċess għal data operazzjonali li l-Istati Membri jqiegħdu disponibbli għall-awtoritajiet kompetenti ta’ Stati Membri oħra permezz tal-VIES u dan jillimita l-possibilitajiet tal-Kummissjoni li timmonitorja t-titjib ta’ tali miżuri.

59

Il-Kummissjoni qed tikkunsidra l-opportunità li twettaq żjariet immirati lill-Istati Membri biex tivvaluta l-implimentazzjoni nazzjonali tal-arranġamenti amministrattivi tal-UE, fir-rigward tar-rapporti futuri.

Tweġiba komuni tal-Kummissjoni għall-paragrafi 65 u 66

Il-Kummissjoni temmen li l-qafas ta’ prestazzjoni l-ġdid tal-programm Fiscalis 2020 li tnieda f’April 2014 bil-verżjoni l-ġdida tal-programm Fiscalis 2020 għandu jiffaċilita l-monitoraġġ tal-programm u tal-attivitajiet tiegħu. Bħala tali, id-data miġbura tul il-ħajja tal-programm għandha tikkonstitwixxi bażi aħjar għall-valutazzjoni u l-evalwazzjoni tal-effikaċja tal-programm.

Tweġiba komuni tal-Kummissjoni għall-paragrafi 78 u 79

Il-Kummissjoni tikkunsidra li l-arranġamenti dettaljati rigward il-verifiki biex tiġi implimentata l-leġiżlazzjoni tal-Unjoni rilevanti jaqgħu taħt ir-responsabilità tal-Istati Membri (SM). Dan jinkludi l-organizzazzjoni tal-kooperazzjoni bejn id-dwani nazzjonali u l-awtoritajiet tat-taxxa. Il-Kummissjoni se tiġbed l-attenzjoni tal-Istati Membri dwar l-importanza li l-informazzjoni mogħtija mid-dikjaranti fil-kaxxa 44 tad-dikjarazzjoni doganali tkun kompluta u korretta.

81

Il-kontrolli doganali huma bbażati fuq l-analiżi tar-riskju². Il-Kummissjoni se tiġbed l-attenzjoni tal-Istati Membri dwar l-importanza tal-verifiki relatati mal-informazzjoni mogħtija mid-dikjaranti fid-dikjarazzjoni doganali.

83

Il-Kummissjoni tenfasizza li, filwaqt li s-sottovalutazzjoni tikkawża problemi serji għall-ġbir tad-dazji doganali, it-telf tal-VAT marbut ma’ tali sottovalutazzjoni fiż-żmien tal-importazzjoni tal-prodotti jkun definit biss meta l-importatur ma jkollux dritt sħiħ li jnaqqas il-VAT fuq l-input. F’każijiet oħra, il-VAT hija intermedja u tiġi kkalkulata fuq il-prezz tal-bejgħ sussegwenti, jiġifieri l-valur doganali oriġinali waqt l-importazzjoni ma jibqax rilevanti għall-ammont ta’ VAT dovut. Il-Kummissjoni tirrikonoxxi li l-oġġetti (eż. tessuti u żraben) jistgħu jiġu ddevjati lejn is-suq illeċitu tal-Istat Membru ta’ importazzjoni.

85

Il-Kummissjoni ġibdet l-attenzjoni tal-Istati Membri b’mod ġenerali dwar l-importanza ta’ implimentazzjoni effettiva tal-leġiżlazzjoni tal-Unjoni bil-għan tal-ġbir tal-VAT. Każijiet ta’ nuqqas ta’ konformità possibbli se jiġu segwiti b’mod adegwat.

90

Il-Kummissjoni temmen bis-sħiħ li sistema simplifikata għar-reġistrazzjoni u għall-ħlas tat-taxxa, bħall-punt uniku ta’ kuntatt żgħir (Mini-One Stop Shop), hija essenzjali biex tiżgura tassazzjoni minn fornituri li mhumiex residenti. Tali sistema tfisser li l-verifiki tal-konformità jistgħu jiġu ffokati inizjalment fuq negozji li mhumiex irreġistrati (permezz tal-punt uniku ta’ kuntatt żgħir jew irreġistrati direttament fil-pajjiż destinatarju).

Rigward it-tibdiliet tal-2015, ir-riżultati bikrija jindikaw li l-punt uniku ta’ kuntatt, applikabbli mill-1/1/2015, x’aktarx jiġġenera EUR 3 biljun fl-2015; li jirrappreżentaw EUR 18 biljun f’bejgħ. Attwalment, aktar minn 11.000 negozju huma rreġistrati fil-MOSS (jista’ jkun hemm 100.000 negozju iżgħar oħra koperti mid-dispożizzjoni li postijiet tas-suq bħal-ħwienet online ta’ applikazzjoni/mużika/films jagħtu rendikont tal-VAT f’isem l-iżviluppatur/l-artist).

92

Qabel it-tibdiliet tal-2015, il-Kummissjoni għamlet kampanja ta’ komunikazzjoni intensiva. Huwa stmat li l-introjtu minn terzi pajjiżi se jkun ittrippla fl-2015 meta mqabbel mas-snin preċedenti (eż. DE rrappurtat li rċeviet EUR 24.2 miljun fl-Q1 2015 biss minn fornituri mhux tal-UE). Minkejja dan, il-Kummissjoni tirrikonoxxi l-isfidi tal-konformità u għalhekk waqqfet grupp tal-proġett Fiscalis (FPG38) li attwalment qed jiffininalizza rapport b’rakkomandazzjonijiet biex itejjeb il-kontroll fil-qasam tal-kummerċ elettroniku.

95

Il-Kummissjoni tfakkar li hija pproponiet li toħloq Uffiċċju tal-Prosekutur Pubbliku Ewropew li jista’ jingħata l-inkarigu li jinvestiga u jipprosekwixxi l-frodi li jaffettwa l-baġit tal-UE. Ir-Regolament propost għal Uffiċċju tal-Prosekutur Pubbliku Ewropew qed jiġi diskuss attwalment fil-Kunsill tal-UE.

99

Ara t-tweġiba tal-Kummissjoni għall-paragrafu 78.

101

Il-Kummissjoni tappoġġja l-fatt li l-Europol u l-OLAF jkollhom aċċess għad-data tal-VIES u tal-Eurofisc bħala għodda vitali biex tippermetti liż-żewġ organizzazzjonijiet jissodisfaw aħjar il-kompitu tagħhom li jappoġġjaw investigazzjonijiet mill-Istati Membri, u fil-każ tal-OLAF, li jwettaq investigazzjonijiet dwar il-frodi intra-Komunitarja tal-VAT.

Il-Pjan Strateġiku Pluriennali marbut mal-prijorità tal-UE rigward il-kriminalità “MTIC/Frodi tas-sisa” jidentifika speċifikament “in-nuqqas ta’ kooperazzjoni sistematika bejn l-awtoritajiet tal-infurzar tal-liġi u l-awtoritajiet tat-taxxa fil-livell nazzjonali u f’dak tal-UE” bħala vulnerabilità potenzjali tal-frodi tal-MTICs.

103

Fir-rigward tal-OLAF, il-problema tinsab fin-nuqqas ta’ bażi ġuridika ċara u ta’ għodod, aktar milli fin-nuqqas ta’ koordinazzjoni ma’ korpi oħra tal-UE.

108

Il-problema ġiet solvuta fil-parti kbira tagħha bil-konklużjoni ta’ ftehim ta’ delega bejn il-Kummissjoni u l-Europol f’Diċembru 2014, li jalloka l-ammonti neċessarji li huma meħtieġa attwalment għall-OAPs tal-2015 u l-2016 tal-inizjattiva EMPACT. Wara l-2016, il-finanzjament tal-OAPs se jkun fl-ambitu tal-kompiti statutorji tal-Europol u b’hekk fi ħdan il-baġit regolari (ladarba jiġi adottat ir-Regolament il-ġdid). L-emenda tad-Dikjarazzjoni Finanzjarja Ġuridika, inkluż dan l-aspett, għadha għaddejja.

109

Minħabba r-rata għolja ta’ assorbiment fl-2015, il-Kummissjoni qed tikkunsidra li żżid is-7 miljun euro b’2 miljun euro addizzjonali. Wara l-2016, il-finanzjament tal-OAPs se jkun fl-ambitu tal-kompiti statutorji tal-Europol u b’hekk fi ħdan il-baġit regolari (ladarba jiġi adottat ir-Regolament il-ġdid). L-emenda tad-Dikjarazzjoni Finanzjarja Ġuridika, inkluż dan l-aspett, għadha għaddejja.

Konklużjonijiet u rakkomandazzjonijiet

112

Il-Kummissjoni qed tiddiskuti l-ħin kollu mal-Istati Membri dwar inizjattivi ġodda possibbli biex tittejjeb l-effikaċja tal-kooperazzjoni amministrattiva u l-ġlieda kontra l-frodi tal-VAT. Hija tappoġġja inizjattivi meħuda mill-Istati Membri biex itejjbu l-effiċjenza tan-netwerk tal-Eurofisc. Il-Kummissjoni bħalissa qed tinnegozja ftehim man-Norveġja li jippermetti kooperazzjoni aħjar u mmirata u pajjiżi oħra b’relazzjonijiet kummerċjali importanti mal-UE jistgħu jsegwu fil-futur.

Rakkomandazzjoni 1

Il-Kummissjoni taċċetta r-rakkomandazzjoni. Il-Kummissjoni tinnota li l-informazzjoni disponibbli fl-Istati Membri dwar id-daqs tal-frodi intra-Komunitarja tal-VAT hija limitata ħafna. Huma ftit ferm il-pajjiżi li jistmaw id-daqs tal-frodi intra-Komunitarja; iżda anki dawn il-pajjiżi ma jippubblikawx il-metodoloġija użata, u l-istimi nfushom, fil-parti l-kbira tagħhom, huma kunfidenzjali.

Madankollu, is-servizzi tal-Kummissjoni (id-DĠ ESTAT u d-DĠ TAXUD) qed jaħdmu fuq Memorandum ta’ Qbil (MoU) biex jiddefinixxu aħjar l-oqsma ta’ kooperazzjoni futura bil-għan li jesploraw id-data u l-metodi għall-istimi tad-distakk fiskali u għall-indikaturi oħrajn għall-evażjoni u l-evitar tat-taxxa.

- il-Grupp tal-Proġett dwar id-Distakk Fiskali ġie stabbilit fl-ambitu tal-programm Fiscalis 2020 għall-qsim tal-għarfien u biex ikun hemm skambju ta’ informazzjoni dwar il-metodoloġiji tal-istimi tad-distakk fiskali. Hawnhekk, jiġu kkunsidrati wkoll l-aspetti tal-istima tad-distakk fiskali.

Rakkomandazzjoni 2

Il-Kummissjoni tinnota li din ir-rakkomandazzjoni hija indirizzata lill-Istati Membri kkonċernati.

Rakkomandazzjoni 3

Il-Kummissjoni ma taċċettax din ir-rakkomandazzjoni. Il-Kummissjoni pprevediet leġiżlazzjoni li tiżgura li l-informazzjoni msemmija fl-Artikolu 143(2) tad-Direttiva 2006/11/KE tkun disponibbli fid-dikjarazzjoni fiskali³. Il-Kummissjoni tikkunsidra li l-Istati Membri għandhom biżżejjed informazzjoni u l-awtoritajiet kompetenti tal-Istati Membri għandhom aċċess għal din id-data sabiex iwettqu l-kontroverifiki effettivi bejn id-data doganali u dik tal-VAT. Madankollu, sabiex ikunu effettivi, jeħtieġ li dawn il-kontroverifiki nazzjonali jiġu kkombinati ma’ kontroverifiki tal-VIES.

Għall-iskambju ta’ informazzjoni transfruntiera, hemm oqfsa ġuridiċi ċari li huma stabbiliti kemm għall-awtoritajiet kompetenti tat-taxxa, kif ukoll għal dawk doganali. Fi ħdan in-netwerk Eurofisc, jiġi indirizzat ukoll saff addizzjonali ta’ skambju ta’ informazzjoni bejn l-awtoritajiet doganali u l-awtoritajiet tat-taxxa fil-kuntest tal-proċedura doganali 42.

Hija r-responsabilità tal-Istati Membri li jipprovdu għall-implimentazzjoni tal-leġiżlazzjoni tal-Unjoni u li jiġbru t-taxxi dovuti legalment. B’mod ġenerali, il-Kummissjoni ġibdet l-attenzjoni tal-Istati Membri dwar l-importanza ta’ verifiki effettivi dwar il-ġbir tal-VAT.

Madankollu, il-Kummissjoni se tikkunsidra mill-ġdid il-kwistjoni tal-kontroverifiki bejn id-dikjarazzjonijiet doganali u d-dikjarazzjonijiet rikapitulattivi fid-dawl tar-rakkomandazzjonijiet li jridu jsiru mill-Grupp tal-Proġett Fiscalis 2020.

Rakkomandazzjoni 4 (a)

Il-Kummissjoni taċċetta r-rakkomandazzjoni.

Fir-rapport tagħha, il-Kummissjoni kkonkludiet li fi ħdan il-Eurofisc, l-analiżi komuni tar-riskju u l-mekkaniżmu ta’ rispons effettiv se jkunu reazzjoni xierqa għall-ħtieġa ta’ aktar informazzjoni immirata disponibbli, u sabiex isir aktar użu mill-informazzjoni li hija diġà disponibbli fin-netwerk. Dan jippermetti li n-netwerk ikompli jtejjeb ir-rwol tal-amministrazzjonijiet fiskali li jirreaġixxu mill-ewwel kontra l-frodi tal-VAT transfruntieri;

Rakkomandazzjoni 4 (b)

Il-Kummissjoni taċċetta r-rakkomandazzjoni.

Rakkomandazzjoni 4 (c)

Il-Kummissjoni taċċetta r-rakkomandazzjoni.

Rakkomandazzjoni 4 (d)

Il-Kummissjoni taċċetta r-rakkomandazzjoni.

Rakkomandazzjoni 4 (e)

Il-Kummissjoni taċċetta r-rakkomandazzjoni.

Rakkomandazzjoni 5

Il-Kummissjoni tinnota li din ir-rakkomandazzjoni hija indirizzata lill-Kunsill.

Rakkomandazzjoni 6

Il-Kummissjoni ma taċċettax ir-rakkomandazzjoni.

Kif stipulat fil-Programm ta’ Ħidma tal-Kummissjoni għall-2016, il-Pjan ta’ Azzjoni dwar il-VAT li se jiġi adottat fl-2015 se jkollu l-għan li jipprovdi sistema tal-VAT effiċjenti u reżistenti għall-frodi.

Dan se jinkludi rieżami tal-obbligi ta’ rapportar, pereżempju għall-kummerċ fl-UE.

Qabel l-eżitu ta’ dan l-eżerċizzju, il-Kummissjoni ma tipprevedix li tipproponi emenda għad-Direttiva tal-VAT f’dan ir-rigward.

Rakkomandazzjoni 7

Il-Kummissjoni ma taċċettax ir-rakkomandazzjoni.

L-applikazzjoni tal-mekkaniżmu ta’ reverse charge bħala miżura kontra l-frodi hija fakultattiva peress li hija diretta primarjament lejn problemi speċifiċi ta’ frodi fuq livell nazzjonali.

Madankollu, il-Kummissjoni hija konxja tal-fatt li l-applikazzjoni settorjali toħloq problemi u biħsiebha tiddiskuti l-kwistjoni tar-reverse charge fil-kuntest tal-pjan ta’ azzjoni tal-VAT li se jiġi adottat fl-2016.

Rakkomandazzjoni 8

Il-Kummissjoni taċċetta r-rakkomandazzjoni. Il-Kummissjoni qed tikkunsidra l-opportunità li twettaq żjarat immirati lejn l-Istati Membri biex tivvaluta l-implimentazzjoni nazzjonali tal-arranġamenti amministrattivi tal-UE, fir-rigward tar-rapporti futuri.

Rakkomandazzjoni 9

Il-Kummissjoni tinnota li din ir-rakkomandazzjoni hija indirizzata lill-Istati Membri.

Rakkomandazzjoni 10

Il-Kummissjoni tinnota li din ir-rakkomandazzjoni hija indirizzata lill-Istati Membri.

Rakkomandazzjoni 11

Il-Kummissjoni tinnota li din il-parti tar-rakkomandazzjoni hija indirizzata lill-Istati Membri.

Rakkomandazzjoni 11 (b)

Il-Kummissjoni temmen li tali skambju ta’ informazzjoni jista’ jinkiseb u jiġi ggarantit aħjar permezz ta’ approċċ tal-UE u permezz tal-konklużjoni ta’ ftehimiet bilaterali bejn l-UE u pajjiżi terzi, kif qed ikun esperjenzat fin-Norveġja.

Rakkomandazzjoni 12

Il-Kummissjoni taċċetta r-rakkomandazzjoni sakemm din tkun indirizzata lejn is-Servizzi tagħha. Fl-istess ħin, hija tinnota li r-rakkomandazzjoni hija indirizzata wkoll lejn l-Istati Membri u timplika r-responsabilità reċiproka tal-Awtorità leġiżlattiva.

Il-Kummissjoni hija impenjata li tkompli bl-isforzi tagħha biex tneħħi l-ostakli ġuridiċi li fadal li jipprevjenu l-iskambju ta’ informazzjoni bejn l-awtoritajiet fil-livell nazzjonali tal-UE.

121

Ara r-risposta tal-Kummissjoni għall-paragrafu 109.

Rakkomandazzjoni 13

Il-Kummissjoni taċċetta din ir-rakkomandazzjoni u diġà qed timplimentaha. Ġie ffirmat ftehim ta’ delega bejn il-Kummissjoni u l-Europol fi tmiem l-2014 li jalloka l-ammonti neċessarji li huma meħtieġa fil-preżent għall-OAPs tal-2015 u l-2016 tal-inizjattiva EMPACT. Wara l-2016, il-finanzjament tal-OAPs se jkun fl-ambitu tal-kompiti statutorji tal-Europol u b’hekk fi ħdan il-baġit regolari (ladarba jiġi adottat ir-Regolament il-ġdid). L-emenda tad-Dikjarazzjoni Finanzjarja Ġuridika, inkluż dan l-aspett, għadha għaddejja.

Rakkomandazzjoni 14

Il-Kummissjoni tinnota li din ir-rakkomandazzjoni hija indirizzata lill-Parlament Ewropew u lill-Kunsill.

1Ara r-Regolament ta’ Implimentazzjoni tal-Kummissjoni (UE) Nru 756/2012 tal-20 ta’ Awwissu 2012 li jemenda r-Regolament (KEE) Nru 2454/93 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità (ĠU L 223 tal-21 ta’ Awwissu 2012, paġna 8).

2L-Artikolu 13(2) tar-Regolament tal-Kunsill Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità.

3Ara r-Regolament ta’ Implimentazzjoni tal-Kummissjoni (UE) Nru 756/2012 tal-20 ta’ Awwissu 2012 li jemenda r-Regolament (KEE) Nru 2454/93 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità (ĠU L 223 tal-21 ta’ Awwissu 2012, paġna 8).

QJ-AB-15-024-MT-E    ISSN 1977-5741

Kull sena, l-Unjoni Ewropea titlef biljuni mid-dħul tagħha mill-VAT permezz tal-attivitajiet tal-kriminalità organizzata. Minħabba li l-esportazzjonijiet ta’ oġġetti u servizzi minn Stat Membru wieħed tal-UE għal ieħor huma eżentati mill-VAT, kriminali jistgħu jevadu t-taxxa b’mod frodulenti fl-Istat Membru tad-destinazzjoni. Ir-riżultat huwa dħul mitluf għall-pajjiżi kkonċernati kif ukoll għall-UE. Dan ir-rapport jeżamina kemm l-UE qed tindirizza l-frodi intra-Komunitarja tal-VAT b’mod tajjeb. Aħna sibna dgħufijiet li jindikaw li s-sistema attwali mhijiex effettiva biżżejjed. Jeħtieġ li dawn id-dgħufijiet jiġu indirizzati. Dan huwa żmien li fih iridu jittieħdu pożizzjonijiet iebsa u tittieħed azzjoni aktar deċiżiva.